qundao/data-zh-poetry huggingface dataset:
蜀国弦·其七
作者：杨圻
朝代：清
体裁：五言律诗

破碎江山里，烽烟接大荒。数年成我事，异日孰偕亡。五季无钱氏，三齐自假王。人间王景略，太息此金汤。
蜀国弦·其二
作者：杨圻
朝代：清
体裁：五言律诗

星斗势摇动，孤城万壑哀。高江巫峡转，深雪剑门来。我愧骑驴客，谁怜聚米才。益州天下胜，割据自今开。
蜀国弦·其五
作者：杨圻
朝代：清
体裁：五言律诗

一战两军哭，西川子弟兵。仇家原骨肉，新鬼岂功名。乡泪猿催尽，边声鹤化惊。弯弓非北向，胡马满长城。
蜀国弦·其八
作者：杨圻
朝代：清
体裁：五言律诗

百胜非为善，庸知不战功。大谋如处女，后至必英雄。尚法思诸葛，安危望窦融。为人多涕泪，于此吊沙虫。
蜀国弦·其六
作者：杨圻
朝代：清
体裁：五言律诗

大变不足畏，其如死所无。诸侯能富贵，百姓敢踌蹰。甑破顾何益，鞭长嗟莫图。渔樵皆父老，野哭满江湖。
蜀国弦·其四
作者：杨圻
朝代：清
体裁：五言律诗

叠嶂铲不尽，何年蜀道平。两贤竟相厄，百战欲无名。铜马从天下，青苗隔世征。可怜真百姓，求死弗求生。
蝶恋花
作者：杨圻
朝代：清
体裁：词

过了清明春欲暮。日暖风寒，天也无情绪。浓睡觉来莺乱语。杏花深院人归去。一阵萧萧吹细雨。点滴声中，金鸭香浓炷。屏上春江多少路。销魂都在楼高处。
蝶恋花
作者：杨圻
朝代：清

过了清明春欲暮，日暖风寒，天也无情绪。浓睡觉来莺乱语，杏花深院人归去。一阵萧萧吹细雨，点滴声中，金鸭香浓炷。屏上春江多少路，销魂都在楼高处。
蝶恋花
作者：杨圻
朝代：清
体裁：词

閒数飞花消永昼。人替花愁，花替人愁否。十里莺啼江岸柳。谁家院落春如酒。雨横风狂灯火后。独向深宵，含倦抛残绣。打个睡呵舒翠袖。轻抬玉腕交肩瘦。
蝶恋花
作者：杨圻
朝代：清

闲数飞花消永昼，人替花愁，花替人愁否。十里莺啼江岸柳，谁家院落春如酒。雨横风狂灯火后，独向深宵，含倦抛残绣。打个睡呵舒翠袖，轻抬玉腕交肩瘦。
蝶恋花
作者：杨圻
朝代：清
体裁：词

露冷珠帘云暗树。破晓吹来，几点花梢雨。妆镜清寒添眉妩。绿杨风满楼高处。楼外千帆留意数。云母窗中，极目浑无语。一带伤心淮上路。春山远入春江去。
蝶恋花 其一 和吕碧城女士在瑞士日内瓦见寄之作
作者：杨圻
朝代：清
体裁：词

眼底旌旗犹霸气。莽莽幽州，风雪来天地。日落长城横一骑。海山都在踌躇里。可堪髀肉雄愁起。閒去呼鹰，冷落山和水。如此人间容我醉。手扶红粉斟寒翠。
蝶恋花 其一 武昌感怀
作者：杨圻
朝代：清
体裁：词

自有雄愁营九塞。满地江湖，几个渔樵在。鸿雁一声沈暮霭。襄樊水乱山横翠。残照当楼拚一醉。酒力消时，怎敌西风脆。摇落万方都一槩。捲帘人在江山外。
蝶恋花 其一 武昌感怀
作者：杨圻
朝代：清

自有雄愁营九塞，满地江湖，几个渔樵在。鸿雁一声沈暮霭，襄樊水乱山横翠。残照当楼拚一醉，酒力消时，怎敌西风脆。摇落万方都一槩，捲帘人在江山外。
蝶恋花 其三 和吕碧城女士在瑞士日内瓦见寄之作
作者：杨圻
朝代：清
体裁：词

话到飘零都未忍。灯火楼台，梦里天涯近。诉与清秋秋不信。江湖满地难招隐。念家山破魂销尽。收拾閒愁，总是词人分。北去兰成君莫问。哀江南后非玄鬓。
蝶恋花 其三 武昌感怀
作者：杨圻
朝代：清
体裁：词

水碧沙明飞白鹭。最爱登楼，最怕登楼去。极目中原红尽处。斜阳直上长安路。看尽斜阳新月吐。西塞山前，前度扁舟住。独树临江秋自语。西风黄叶如相诉。
蝶恋花 其三 武昌感怀
作者：杨圻
朝代：清

水碧沙明飞白鹭，最爱登楼，最怕登楼去。极目中原红尽处，斜阳直上长安路。看尽斜阳新月吐，西塞山前，前度扁舟住。独树临江秋自语，西风黄叶如相诉。
蝶恋花 其二 和吕碧城女士在瑞士日内瓦见寄之作
作者：杨圻
朝代：清
体裁：词

帘捲西楼风雨外。万马中原，人物今犹在。破碎山河来马背。过江风度朱颜改。清狂人道嵇中散。铜辇秋衾，驮梦西鸡塞。大好男儿时不再。举杯吞尽千山黛。
蝶恋花 其二 武昌感怀
作者：杨圻
朝代：清
体裁：词

楼上天风吹满袖。头上青天，欲问频搔首。赢得江湖来载酒。山寒水冷诗魂瘦。一片烟波都似旧。醉也扶归，风雪黄昏后。月上江潭人醒否。秋声都在张公柳。
蝶恋花 其二 武昌感怀
作者：杨圻
朝代：清

楼上天风吹满袖，头上青天，欲问频搔首。赢得江湖来载酒，山寒水冷诗魂瘦。一片烟波都似旧，醉也扶归，风雪黄昏后。月上江潭人醒否，秋声都在张公柳。
蝶恋花 其四 和吕碧城女士在瑞士日内瓦见寄之作
作者：杨圻
朝代：清
体裁：词

红叶来时秋水满。前度迷津，洞里流年换。道是仙源鸡犬暖。秦人合住桃花岸。吟成一例肠堪断。小猎荒寒，匹马关山远。归骑数行灯火乱。雪花如掌庐龙晚。
蝶恋花·丁卯暮春独居石花林
作者：杨圻
朝代：清
体裁：词

楼外千山啼杜宇。我已无家，更劝归何处。回首中原春色暮。天涯近泪无乾土。几日不来红满路。心怯空房，没个谁来去。一点灯明花院雨。人间祇有黄昏苦。
蝶恋花·丁巳三月展上巳春雨彻夜同社招饮集陶然亭以事未赴拈简近字
作者：杨圻
朝代：清

百计留春春已困，如此烟花，消息无人问。旧日亭台今日恨，故人大半非玄鬓。燕子归期还未准，怕上层楼，怕见春光尽。中酒风前花絮紧，可怜人远天涯近。
蝶恋花·丁巳三月展上巳春雨彻夜同社招饮集陶然亭以事未赴拈简近字
作者：杨圻
朝代：清

百计留春春已困，如此烟花，消息无人间。旧日亭台今日恨，故人大半非玄鬓。燕子归期还未准，怕上层楼，怕见春光尽。中酒风前花絮紧，可怜人远天涯近。
蝶恋花·丁巳三月展上巳，春雨彻夜。同社招饮，集陶然亭，以事未赴，拈简近字
作者：杨圻
朝代：清
体裁：词

百计留春春已困。如此烟花，消息无人问。旧日亭台今日恨。故人大半非玄鬓。燕子归期还未准。怕上层楼，怕见春光尽。中酒风前花絮紧。可怜人远天涯近。
蝶恋花·别意
作者：杨圻
朝代：清

蓦听黄莺呜翠柳，知道归期，误也今年又。开到酴醵春似酒，艳阳天气闲长昼。过了清明花似绣，花已开成，人已妆成否。妆罢凭栏飘翠袖，花儿怎及人消瘦。
蝶恋花·别意
作者：杨圻
朝代：清
体裁：词

蓦听黄莺鸣翠柳。知道归期，误也今年又。开到酴醾春似酒。艳阳天气閒长昼。过了清明花似绣。花已开成，人已妆成否。妆罢凭栏飘翠袖。花儿怎及人消瘦。
蝶恋花·戊戌感怀寄友
作者：杨圻
朝代：清
体裁：词

向不工愁愁若许。底事春愁，愁得人无主。蝴蝶乱飞芳草坞。枇杷花下萧萧雨。欲伴蛾眉楼上去。又被黄昏，暗了蘼芜路。待唤蛾眉留少住。广寒宫殿知何处。
蝶恋花·春初微雨
作者：杨圻
朝代：清
体裁：词

薄薄春寒帘外度。压住黄昏，淡淡云低护。一阵萧萧吹细雨。杏花深院人归去。柳影朦胧啼杜宇。点滴声中，金鸭香浓炷。屏外春江多少路。消魂都在凭栏处。
蝶恋花·春别
作者：杨圻
朝代：清
体裁：词

烛影摇红怜昨夜。美景良辰，真个黄金价。肠断蔷薇开满架。绿鹦自响回廊下。报道一声人去也。楼上红妆，楼下青骢马。肠断蔷薇风底谢。艳阳烘暖閒台榭。
蝶恋花·春感
作者：杨圻
朝代：清

楼外青山啼杜宇，我已无家，更劝归何处。千里中原风色暮，天涯近泪无乾土。几日不来红满路，暗里春归，没个人来去。一点灯明花院雨，人间只有黄昏苦。
蝶恋花·武昌感怀
作者：杨圻
朝代：清

自有雄愁营九塞，满地江湖，几个渔樵在。鸿雁一声沈暮霭，襄樊水乱山横翠。残照当楼拚一醉，酒力消时，怎敌西风脆。摇落万方都一槩，捲帘人在江山外。楼上天风吹满袖，头上青天，欲问频搔首。赢得江湖来载酒，山寒水冷诗魂瘦。一片烟波都似旧，醉也扶归，风雪黄昏后。月上江潭人醒否，秋声都在张公柳。水碧沙明飞白鹭，最爱登楼，最怕登楼去。极目中原红尽处，斜阳直上长安路。看尽斜阳新月吐，西塞山前，前度扁舟住。独树临江秋自语，西风黄叶如相诉。
蝶恋花·武昌秋和子綝
作者：杨圻
朝代：清
体裁：词

人到长亭留不住。万点栖鸦，千里斜晖路。旧日楼台人尽去。重阳未到先风雨。瑟瑟萧萧秋自语。客子多情，输与无情树。西塞山前魂断处。重阳过了还风雨。
蝶恋花·游颐和园
作者：杨圻
朝代：清
体裁：词

水殿听莺风日满。百草千花，玉砌雕栏畔。日暮春阴飞絮乱。寻常巷陌閒庭院。无奈游人都不管。怕捲珠帘，早晚天寒暖。十里香轮新月岸。红墙深锁骊山晚。
蝶恋花·狼山江中望虞山
作者：杨圻
朝代：清
体裁：词

乍见烟鬟横晚翠。一半斜阳，一半寒江水。总是天怜游子意。故教江路纡千里。妆点山容眉色喜。千遍回头，万遍凭栏倚。莫道销魂销不易。今宵酒醒看人醉。
蝶恋花·病卧风篁馆，半月起来，绿肥红瘦矣，时道清亡四十二日
作者：杨圻
朝代：清
体裁：词

睡起听莺啼不定。换了单衣，蓦地芳心警。几日不来红满径。落花天气人扶病。旧日雕栏谁共凭。自去开帘，又怯烟花暝。一夜风狂兼雨横。朝来更比黄昏冷。
蝶恋花·纪别
作者：杨圻
朝代：清
体裁：词

临别殷勤千万语。语语无情，语语多情处。烟柳斜阳休吊古。登山临水防风雨。月照秋江歌与舞。灯火楼台，可似长安路。一缕幽情随梦去。西风秋月都无主。
蝶恋花·纪别
作者：杨圻
朝代：清

临别殷勤千万语，语语无情，语语多情处。烟柳斜阳休吊古，登山临水防风雨。月照秋江歌与舞，灯火楼台，可似长安路。一缕幽情随梦去，西风秋月读捂主。
蝶恋花·金阊小别寄妇道清
作者：杨圻
朝代：清
体裁：词

小别无多多几许。烟柳斜阳，迷却来时处。回首青山山不语。泪珠抛下西江去。芦荻萧萧飘寒絮。做出秋声，单舸穿风雨。只恨西风吹不住。将人吹遍天涯路。
行宫
作者：杨圻
朝代：清

太平皇帝驻金銮，今日孤臣带泪看。水殿帘开风月白，秋光未到已惊寒。穆王重到六龙回，想像空教异代哀。日午退朝开便殿，秋山都到御床来。
行宫·其一
作者：杨圻
朝代：清
体裁：七言绝句

太平皇帝驻金銮，今日孤臣带泪看。水殿帘开风月白，秋光未到已惊寒。
行宫·其二
作者：杨圻
朝代：清
体裁：七言绝句

穆王重到六龙回，想像空教异代哀。日午退朝开便殿，秋山都到御床来。
行田舍间
作者：杨圻
朝代：清
体裁：五言律诗

负郭人烟密，湖村事足誇。平原生雨露，旭日上桑麻。春水两三里，桃花千百家。输他田舍愿，八口近鱼虾。
襄阳
作者：杨圻
朝代：清
体裁：七言绝句

襄阳信宿登临兴，为感前贤万古劳。汉上名山天下胜，龙冈争及鹿门高。
西乡县山中午憩
作者：杨圻
朝代：清
体裁：五言律诗

栈道松花落，山行意渺然。千家依瀑布，百里递秋蝉。谷暗云当马，江明雨过船。此来如画里，快意卧游前。
西乡县驿楼早发
作者：杨圻
朝代：清
体裁：五言律诗

纱窗夜半明，海上早霞生。瘦马入红树，哀猿乱水声。晓天江鹭点，残月野人耕。一夕题新句，绳床梦亦清。
西友约避暑海屿携女乐夜游饮看雨
作者：杨圻
朝代：清
体裁：五言律诗

潮凉飞雨急，红粉满山楼。芦苇兼天尽，江城五月秋。绿云胡客鬓，碧海美人眸。水际歌声起，清怀趁胜游。
西山云
作者：杨圻
朝代：清
体裁：古风

西山云，云漫漫，深林雨湿金井阑。绿苔无人红臂寒，欲言不言相思难。珠楼画阁堆碧山，愿携帝子骑龙鸾，落花寂寂水閒閒。
西山宝珠寺图照
作者：杨圻
朝代：清
体裁：七言绝句

秋山满院洗诗瓢，画栋雕梁已寂寥。松下茶烟吹不住，山僧危坐说清朝。
西山溪
作者：杨圻
朝代：清
体裁：五言绝句

登舟听黄莺，日晚乘流客。鸣棹下前溪，落花人语隔。
西村
作者：杨圻
朝代：清
体裁：五言律诗

细雨鸣春水，扁舟远独归。夕阳依海尽，幽鸟背人飞。白石磨樵斧，青云湿布衣。躬耕知独乐，妻子候荆扉。
西江月·春夜
作者：杨圻
朝代：清
体裁：词

醉里笙歌犹在，梦残江漏凄清。绿杨疏影子规声。酒醒更阑人静。楼下一庭斜月，照来珠箔飘灯。梨花院落不分明。风定落红未定。
西江月·春夜
作者：杨圻
朝代：清

醉里笙歌犹在，梦残江漏凄清。绿杨疏影子规声，酒醒更阑人静。楼下一庭斜月，照来珠箔飘灯。梨花院落不分明，风定落红未定。
西江月·春夜和内
作者：杨圻
朝代：清
体裁：词

数片梨花著雨，半帘斜月微明。凄清楼上正吹笙。酒醒更阑人定。香爇红帏淡淡，灯明碧径星星。鞦韆深院闭无声。满地瓓珊花影。
西江月·春夜和内
作者：杨圻
朝代：清

数片梨花著雨，半帘斜月微明。凄清楼上正吹笙，酒醒更阑人定。香爇红帏淡淡，灯明碧径星星。鞦韆深院闭无声，满地瓓珊花影。
西涧七夕宴饮
作者：杨圻
朝代：清
体裁：五言律诗

细语落新月，穿针上翠楼。疏帘风涧夕，明烛雨山秋。小宴无丝竹，当筵花石幽。蛮娥重恩怨，也解看牵牛。
西游篇
作者：杨圻
朝代：清
体裁：古风

大江天上来，吴楚划其腹。西寻黄鹤楼，高帆饱十幅。霜清天欲高，山叶红未秃。扁舟吞洞庭，虚碧扪可触。月白江风明，洲岛夜犹绿。荆州之域多大山，百里千里一起伏。昆崙蹀躞来中原，屡昂其头伸其足。抱江东趋入于海，见首见尾争相逐。中间浩荡蟠岷峨，抑郁过巴蜀。入楚乃大放，如水奔平陆。其气捲地来，不复受拘束。匡庐以下忽他顾，南走大庾探荒服。江之下游气之馀，金焦虎邱渺一粟。何物拳石享大名，五岳归人笑以目。山川亦有幸不幸，一经品题得奇福。从来处士盗虚声，君子视之徒取辱。
西溪行
作者：杨圻
朝代：清
体裁：古风

西溪尽日泛孤舟，十里青山绿水流。两岸飞花人不见，黄鹂千百满峰头。忽闻人语清溪曲，溪尽平原山开屋。洲上鸡鸣春昼长，云中犬吠人烟绿。老翁肃客入山家，西舍东邻尽隔花。争问中原今何世，乍闻战伐共长嗟。此间岁月前朝历，不知治乱几更易。自言避世隔人寰，海上田园无消息。相逢世外两无心，何如从此宿云林。洞天人散花阴晚，柴门月上春山深。先人世世为农父，山中子孙今无数。外边呼作武陵溪，居人不识桃源路。送客含情问后期，重来莫自迷津渡。平明日出照山村，开门满地榕花雨。
见梅·其一
作者：杨圻
朝代：清
体裁：五言律诗

久与梅花住，高寒两不疑。几枝燃夜月，万片入清池。禅理香无色，诗魂冷可知。惜春心未改，卧雪忆儿时。
见梅·其二
作者：杨圻
朝代：清
体裁：五言律诗

鹤氅今何在，风流是我师。高情常绝俗，幽语便成诗。别院烧镫夜，深房呼酒时。佳人能索笑，君子最相思。
见近人画细腰出浴仕女肥瘦各一为题两绝·其一
作者：杨圻
朝代：清
体裁：七言绝句

玉润珠圆云想衣，名花没骨美人肥。可怜如此丹青手，不画流民画贵妃。
见近人画细腰出浴仕女肥瘦各一为题两绝·其二
作者：杨圻
朝代：清
体裁：七言绝句

抱月飘烟一搦身，干卿何事为传神。东南民力千钱米，莫写宫中饿死人。
见里门梅花照片
作者：杨圻
朝代：清
体裁：古风

春色若无知，依然媚江乡。城郭见遗民，墟里烟荒荒。寒花破清雪，风湿篱落香。颓垣废井间，绝艳如红妆。久矣与之别，照眼心魂伤。苍山绕茅屋，间之以幽篁。老去哀江南，孤芳怀草堂。
观潮·其一
作者：杨圻
朝代：清
体裁：七言律诗

日落秋原上古台，青天白鹭好衔杯。云消禹穴千帆出，水转钱塘万弩回。夜半寒潮楼下立，浙东山翠月中来。临江置酒畅风色，快意当前笑口开。
观潮·其二
作者：杨圻
朝代：清
体裁：七言律诗

帝业消沈霸业摧，登临我辈亦堪哀。无边烟水惟渔唱，如此风情几赋才。今夕举杯呼月出，与君把火看潮来。眼前风景道不得，多事山僧话劫灰。
观猎
作者：杨圻
朝代：清
体裁：七言绝句

鹰犬纵横狐兔群，北邙枫叶下纷纷。山深日落弓弦响，背指高原射暮云。
观讼
作者：杨圻
朝代：清
体裁：古风

约法千百章，能令智者愚。攘羊子證父，覆水妻讼夫。事直忽有罪，理屈得无辜。吏曰尔当罚，错愕立庭隅。吏亦叹且慰，昔法今法殊。尔罪诚非当，我恩不可沽。犴狴若洞房，能令囚悦愉。穷民故触网，逮之笑不逋。门外盛风雪，应胜冻道途。奸盗免敲扑，不伏安得诬。吏命誓皎日，安在有天诛。昔愚死不足，今黠生有馀。
观采桑
作者：杨圻
朝代：清
体裁：古风

落花满溪水，水闲花不动。鸣棹中流来，花水与之涌。登得前路，碧草深没踵。桑妇出以群，呼儿随跃踊。春风吹衣带，行歌缘田陇。叠肩争先登，呼母举衣捧。日丽桑叶暗，一身万绿拥。笑语出枝头，采掷满筐笼。儿短筐笼高，蹒跚争负重。入门互倾跌，汗流贾馀勇。伸手来捉蚕，手肥蚕如肿。欢呼媚其母，母笑以为宠。平生误读书，日月但忧悚。所学惭耕织，劳力岂自奉。愿为田家儿，生涯百无恐。
观音山
作者：杨圻
朝代：清
体裁：五言律诗

不见云中寺，幽苔满春山。但闻钟磬响，摇荡江天间。细雨松门落，数声烟鸟閒。风泉澹清听，相对自潺潺。
诸葛祠堂和玉虬
作者：杨圻
朝代：清
体裁：七言律诗

西蜀千秋识锦官，遗碑读罢想衣冠。春城带雪松杉暮，落日盘鸦栋宇寒。六出师劳明正统，五铢业复痛偏安。谁怜杜甫寻祠庙，万古诗人泪不乾。
读太白集书后
作者：杨圻
朝代：清
体裁：古风

我读李白诗，李白不我知。后人读我诗，我知其为谁。天上明月飞，万古不易轨。昔曾照李白，今也照杨子。我知我骨枯，明月尚在此。前人何太愚，不令名字死。孤情发吟咏，殷勤托毫纸。五岳几陵谷，此物安足恃。造物惟一生，得者活肌理。不耕而得食，邃古安得是。或云不死药，闻之笑而起。
读陈后山诗书后
作者：杨圻
朝代：清
体裁：七言绝句

平生秀句满江湖，诗亦穷人信有无。莫笑后山穷已甚，我无知己似欧苏。
谒杜子美墓·其一
作者：杨圻
朝代：清
体裁：五言律诗

邈矣开天事，悲哉契稷臣。艰难生乱世，忠厚作诗人。得意洗兵马，输公见及身。壮年誇献赋，今古一伤神。
谒杜子美墓·其二
作者：杨圻
朝代：清
体裁：五言律诗

公诗学者众，几辈似公诗。天性皆文字，平生但乱离。于今多寇盗，嗟我亦岖崎。独立情何极，青山满偃师。
谒洛阳关壮缪墓·其一
作者：杨圻
朝代：清
体裁：七言绝句

万古君臣手足情，至今白帝暗孤城。吴宫花草埋幽径，看尽兴亡意气平。
谒洛阳关壮缪墓·其二
作者：杨圻
朝代：清
体裁：七言绝句

古柏青苍对夕曛，村中争拜汉将军。行人欲问三分事，一雁连营飞阵云。
谒金门·宿泰安客舍
作者：杨圻
朝代：清
体裁：词

山寂寂。马上黄昏行色。犬吠春云迎远客。孤村流水急。几度南归踪迹。一雁飞来今夕。石上青青松影直。太山风月白。
谒金门·曾氏池夜起
作者：杨圻
朝代：清
体裁：词

香篝灭。睡起一天秋月。荷气暗飘清梦彻。隔江人怨别。独望长河愁绝。玉露金风吹骨。欲采芙蓉烟水阔。相思相见说。
谒金门·曾氏池夜起
作者：杨圻
朝代：清

香篝灭，睡起一天秋月。荷气暗飘清梦彻，隔江人怨别。独望长河愁绝，玉露金风吹骨。欲采芙蓉烟水阔，相思相见说。
谷雨日高原春望时家室至岳主易凤俦家
作者：杨圻
朝代：清
体裁：五言律诗

门巷高原上，巴邱万里情。青林呼煮酒，江阁坐听莺。细雨涧成响，春流舟自横。清游思故郡，况复未休兵。
豢虎吟
作者：杨圻
朝代：清
体裁：古风

善子有奇癖，画虎复豢虎。妻儿惊且走，宾客气则沮。吾闻惠永居，匡庐屋中有虎踞。客来驱上山，客去还廊庑。潭州善觉僧，二虎侍庭户。此物有佛性，亦颇爱其主。善子今已矣，虎兮孰喔咻。幽幽纲师园，听经卧花雨。谈者犹色变，曰恐逢彼怒。何独不见人中虎，磨牙吮血不可数，眼中之人若无睹。
贺新凉·蓝桥图追悼
作者：杨圻
朝代：清
体裁：词

百事成今昔。竟沉沉、黄泉碧落，断无踪迹。不忍思量今昔事，纵是思量何益。待真不思量怎得。莫道长河流不尽，便长河流尽愁难息。在天上，羡灵匹。画图省识难寻觅。虚飘飘、蓝桥水散，彩云澹夕。人鬼零丁携手处，相顾都无人色。说不尽从前今日。但愿他生真可必，便今生死别休悽恻。誓沧海，无相失。
贺新凉·蓝桥图追悼
作者：杨圻
朝代：清

百事成今昔，竟沉沉黄泉碧落，断无踪迹。不忍思量今昔事，纵是思量何益。待真不思量怎得，莫道长河流不尽，便长河流尽愁难息。在天上，羡灵匹。画图省识难寻觅，虚飘飘蓝桥水散，彩云澹夕。人鬼零丁携手处，相顾都无人色。说不尽从前今日。但愿他生真可必，便今生死别休凄恻。誓沧海，无相失。
贺新郎
作者：杨圻
朝代：清
体裁：词

旧事堪弹指。看依然、貂裘鹤氅，亭亭云水。白雪红梅春如海，雪色花光相媚。更人坐、花边雪里。琪树瑶林黄昏月，照楼台、白玉堆成地。似图画，画图似。而今彩笔侬须记。破清寒、玉人睡觉，妆成扶起。青琐薰香开绣幕，银海数峰寒翠。人称是、江南仙子。新嫁扬州何水部，算题诗索笑馀无事。卧游乐，动芳思。
贺新郎·书张自忠将军
作者：杨圻
朝代：清
体裁：词

拚却全军墨。渡长河、追奔逐北，胡儿魂魄。十万豺狼齐瓦解，汉帜平明皆赤。斗困兽、一身陷敌。众寡悬殊都不管，猛无前、誓扫荆襄贼。南瓜店，堪歌泣。喜峰急难英名立。叹芦沟、求全毁誉，看朱成碧。三载沙场千日战，血洗英雄心迹。好头颅、今番非惜。雪涕良心安慰语，知将军决死非今日。真勇将，谥忠烈。
贺新郎·题内子霞客晴雪楼台小照是照为乙未春间事行十年矣辛亥长夏题于南溟之万木山房
作者：杨圻
朝代：清

旧事堪弹指，看依然貂裘鹤氅，亭亭云水。白雪红梅春如海，雪色花光相媚，更人坐花边雪里。琪树瑶林黄昏月，照楼台白玉堆成地。似图画，画图似。而今彩笔侬须记，破清寒玉入睡觉，妆成扶起。青琐熏香开绣幕，银海数峰寒翠。人称是江南仙子。新嫁扬州何水部，算题诗索笑馀无事。卧游乐，动芳思。
贺新郎·题冯熙《东邻巧笑图》，时同客南溟
作者：杨圻
朝代：清
体裁：词

红豆枝枝发。种相思、年年南国，王孙采撷。月照西楼红袖冷，谁倚雕栏如雪。看楼外、行云千叠。一曲箜篌公无渡，正画屏银烛怜轻别。曲终尽，怨难歇。才人生就相思骨。也明知、花难解语，对花还说。绝域春归人又去，一例芳菲怨澈。算满眼、风尘愁绝。红粉青衫知己感，为他人、我亦能呜咽。坠欢事，谁收拾。
贺新郎·题冯熙东邻巧笑图时同客南溟
作者：杨圻
朝代：清

红豆枝枝发，种相思年年南国，王孙采撷。月照西楼红袖冷，谁倚雕栏如雪。看楼外行云千叠。一曲箜篌公无渡，正画屏银烛怜轻别，曲终尽，怨难歇。才人生就相思骨，也明知花难解语，对花还说。绝域春归人又去，一例芳菲怨澈。算满眼风尘愁绝。红粉青衫知己感，为他人我亦能呜咽。坠欢事，谁收拾。
贺新郎·马
作者：杨圻
朝代：清
体裁：词

共尔人间世。莽萧萧、眼前空阔，悠悠天地。所向无人清愁满，未必相逢容易。算多少、英雄老死。弹到琵琶边月暗，有孤鸿、閒傍雕鞍起。浩荡事，凄凉思。河山一寸千行泪。猛回头、玉关秋劲，金门春丽。踯躅生云幽燕远，谁把离愁远寄。叹此恨、古今一例。黄竹歌残双成老，剩空窗、风冷生瑶水。休怨抑，但牢记。
贺新郎·马
作者：杨圻
朝代：清

共尔人间世，莽萧萧眼前空阔，悠悠天地。所向无人清愁满，未必相逢容易。算多少英雄老死，弹到琵琶边月暗，有孤鸿闲傍雕鞍起。浩荡事，凄凉思。河山一寸千行泪，猛回头玉关秋劲，金门春丽。踯躅生云幽燕远，谁把离愁远寄。叹此恨古今一例。黄竹歌残双成老，剩空窗风冷生瑶水。休怨抑，但牢记。
赋呈王晋卿·其一
作者：杨圻
朝代：清
体裁：五言律诗

齿德今师表，居辽近管公。养生本儒术，无欲便仙翁。钟鼓爰居避，文章马首东。群伦欣有托，被服得春风。
赋呈王晋卿·其三
作者：杨圻
朝代：清
体裁：五言律诗

隐几忘天下，悠然抱膝歌。斯人聚东井，绝学衍西河。气至文章静，诗清福寿多。黄巾重经圣，群盗意如何。
赋呈王晋卿·其二
作者：杨圻
朝代：清
体裁：五言律诗

戎马来天地，歌诗入莽苍。乘桴原叹鲁，抱器熟存商。此地封箕子，今年渡磬襄。将军尊道德，折节礼欧阳。
赋呈王晋卿·其四
作者：杨圻
朝代：清
体裁：五言律诗

门外深三尺，连朝立雪轻。古文汉博士，绵蕞鲁诸生。庾子经谁拜，文昌气独明。安排秦火后，口授重西京。
赠一山同年
作者：杨圻
朝代：清
体裁：五言律诗

寥落长安客，伤春满眼前。夹城花是路，出塞草为天。白发头如雪，丹心梦是年。所期违六合，举目独君怜。
赠亚子·其一
作者：杨圻
朝代：清
体裁：七言绝句

昔闻子厚文章伯，离乱相逢迟廿霜。收拾偏安存正统，残棋大笔两苍茫。
赠亚子·其二
作者：杨圻
朝代：清
体裁：七言绝句

诗人今到王官谷，万点家山梦里青。便欲著书酬寂寞，袖携风雨下南溟。
赠亚子吴湖帆夫人潘静淑文恭公侄女也工文词六月一夕而卒湖帆摘其词绿遍池塘草之句索诗题册率书四绝并以唁湖帆·其一
作者：杨圻
朝代：清
体裁：七言绝句

年年裙屐数芳华，今日池塘绿可嗟。倦蝶无声翻径藓，落花有影暗窗纱。
赠人
作者：杨圻
朝代：清
体裁：古风

天下皆美人，谁复重西施。物必稀为贵，求者当尔知。虽希不尔知，尔乎嗟安为。衣饰或异俗，粉黛非入时。南海无岁寒，孰见松柏姿。
赠仲老
作者：杨圻
朝代：清
体裁：五言律诗

故人志不适，老至气嵯峨。游兴当春发，吟情入夜酡。尊前董狐笔，枕底鲁阳戈。尚有南图意，冥冥云水多。
赠吴咏香世媛·其一
作者：杨圻
朝代：清
体裁：五言律诗

腕底出五岳，南图云水宽。海山相向绿，花鸟不知寒。画理诗为用，天倪佛造端。一楼容俯仰，万象视波澜。
赠吴咏香世媛·其二
作者：杨圻
朝代：清
体裁：五言律诗

师人师造化，卓荦范宽名。满壁沧洲出，翛然山水清。诗心追粉墨，松色有元明。因问西园客，三年洗耳情。
赠吴大
作者：杨圻
朝代：清
体裁：五言律诗

百战犹人下，怜君白发新。气雄犹看剑，眼老尚沾巾。出塞管弦急，还家江海春。封侯非李广，朝右尔无人。
赠崔秘书·其一
作者：杨圻
朝代：清
体裁：五言律诗

流落一相识，同舟转可亲。共为湘水客，都是洛阳人。谈笑惭长策，烽烟自暮春。洞庭风水阔，相与话迷津。
赠崔秘书·其二
作者：杨圻
朝代：清
体裁：五言律诗

不识从亡久，春游喜欲狂。清诗满荆楚，小猎出光黄。山郭见鱼市，江楼闻酒香。具区犹八九，扪虱看苍茫。
赠张善子·其一
作者：杨圻
朝代：清
体裁：七言绝句

画虎先从豢虎看，张髯意态托毫端。点睛掷笔纸飞去，月黑风高山木寒。
赠张善子·其三
作者：杨圻
朝代：清
体裁：七言绝句

挥毫落纸环瀛海，绕地声灵默运中。一怒倘教天下熄，满前狐兔谷生风。
赠张善子·其二
作者：杨圻
朝代：清
体裁：七言绝句

轼辙齐名昔两苏，蜀山再见二难俱。丹青有力明尊攘，正气歌成正气图。
赠张学良将军·其一
作者：杨圻
朝代：清
体裁：七言绝句

将军缓带复轻裘，睥睨寻常万户侯。红粉两行书万卷，太原公子自风流。
赠张学良将军·其三
作者：杨圻
朝代：清
体裁：七言绝句

小乔嫁得周公瑾，帐里兵书带笑看。二十万人齐挟糠，春风吹暖雁门寒。
赠张学良将军·其二
作者：杨圻
朝代：清
体裁：七言绝句

壮岁声名百战来，苍茫顾盼上丛台。衔枚夜渡汉河岸，人道将军猎雪回。
赠张学良将军·其四
作者：杨圻
朝代：清
体裁：七言绝句

短衣匹马去从军，战罢归来踏阵云。下马开筵呼煮酒，辕门大雪落纷纷。
赠张方严参谋长佐民·其一
作者：杨圻
朝代：清
体裁：七言绝句

风尘相赏豁霜眸，欲绣平原画邺侯。话到功名天地窄，与君沉醉看吴钩。
赠张方严参谋长佐民·其二
作者：杨圻
朝代：清
体裁：七言绝句

自是英雄本色真，运筹帷幄压群伦。他年领袖凌烟阁，应忆江淮有故人。
赠新疆某提督·其一
作者：杨圻
朝代：清
体裁：五言律诗

盖世男儿气，英雄不可论。长风三万里，吹尔到昆崙。战胜诗无敌，从军月送人。十年成伟业，海内意相亲。
赠新疆某提督·其三
作者：杨圻
朝代：清
体裁：五言律诗

万事皆有始，平生恨见迟。将军能神武，天地一支离。磊落不平事，苍茫有所思。中原如锦绣，慷慨欲何之。
赠新疆某提督·其二
作者：杨圻
朝代：清
体裁：五言律诗

威望西陲满，声名外国传。斯人雄万古，一意靖三边。天下何多难，奇才及壮年。当筵按剑起，星斗动樽前。
赠新疆某提督·其四
作者：杨圻
朝代：清
体裁：五言律诗

披荆还斩棘，我意亦堪哀。歌哭难为地，风云宁自媒。躬耕非故土，大树岂凡材。尚有元龙气，高楼且百杯。
赠李伯豪将军·其一
作者：杨圻
朝代：清
体裁：七言绝句

岭南节度靖胡尘，万马中原与战身。省识回师根本计，心兵用急始如神。
赠李伯豪将军·其三
作者：杨圻
朝代：清
体裁：七言绝句

见说祭遵羊叔子，雍容裘带诵书诗。眼中名将真名士，儒雅风流亦我师。
赠李伯豪将军·其二
作者：杨圻
朝代：清
体裁：七言绝句

胡虏长驱复遁逃，将军破敌支江皋。同时并捷田家镇，褒鄂奇功两岸高。
赠李伯豪将军·其五
作者：杨圻
朝代：清
体裁：七言绝句

安危有计慰苍生，况是天南子弟兵。停看收京洗兵马，凌烟添个李西平。
赠李伯豪将军·其四
作者：杨圻
朝代：清
体裁：七言绝句

柴桑水碧捷旗红，敷浅原山万骑风。当日为君浮大白，自怜乱世爱英雄。
赠某将军·其一
作者：杨圻
朝代：清
体裁：七言绝句

张筵金谷上阳宫，清辩滔滔盖次公。一统三分天下事，与君煮酒论英雄。
赠某将军·其二
作者：杨圻
朝代：清
体裁：七言绝句

带甲萧萧满天地，洛阳相送莽苍间。赠君马策无人见，风起黄河雪满山。
赠梁佽侯用弧徐善伯良游洛·其一
作者：杨圻
朝代：清
体裁：七言绝句

花里逢君百尺楼，百年此会独风流。晚来煮酒洛阳社，春雨茫茫话九州。
赠梁佽侯用弧徐善伯良游洛·其三
作者：杨圻
朝代：清
体裁：五言绝句

吾道今何世，胡为河洛间。夕阳满天地，且看洛阳山。
赠梁佽侯用弧徐善伯良游洛·其二
作者：杨圻
朝代：清
体裁：七言绝句

同侍先皇二十春，掉头江海出风尘。南州群彦如相问，莫道中原无故人。
赠梁佽侯用弧徐善伯良游洛·其四
作者：杨圻
朝代：清
体裁：五言绝句

金谷雕轮动，春风柳接天。千门飞絮里，犹忆故宫前。
赠潘小萼周铭伉俪·其一
作者：杨圻
朝代：清
体裁：七言绝句

名臣世谊数诗篇，失喜逢君识俊贤。别有起衰良相志，病夫病国若相怜。
赠潘小萼周铭伉俪·其二
作者：杨圻
朝代：清
体裁：七言绝句

琉璃砚匣伴轻裾，绕地潘郎万里馀。一自口碑增福慧，早传眉谱到娵隅。
赠翰卿
作者：杨圻
朝代：清
体裁：七言绝句

将军按剑雨花台，破敌声中把玉杯。今日故人狂似昔，满船明月过江来。
赠行严·其一
作者：杨圻
朝代：清
体裁：五言律诗

四海无家别，逢君意气亲。大名身外事，儒术眼前人。世界多亡国，家山又早春。经年共兹土，郁郁习池邻。
赠行严·其三
作者：杨圻
朝代：清
体裁：五言律诗

著书翠微里，佳日亦听莺。空谷深松气，春山夜雨声。人间皆一炬，我辈但浮名。相送云霄上，星光洗眼明。
赠行严·其二
作者：杨圻
朝代：清
体裁：五言律诗

门户山相向，巾车早晚过。胡床淹水月，红袖在烟萝。旧友还乡少，新诗出海多。君今西入峡，迟我锦江波。
赠袁洁珊·其一
作者：杨圻
朝代：清
体裁：五言律诗

急就千秋业，奇功百世惊。晋年存正统，秦火盛横行。呵护疑天助，艰难告大成。一编欣在手，风雨闭神京。
赠袁洁珊·其二
作者：杨圻
朝代：清
体裁：五言律诗

旷代论风义，斯人今所崇。宁知辽左地，犹有汉贤风。王俭清名盛，公孙霸业雄。所欣共怀抱，出处略相同。
赠邵潭秋
作者：杨圻
朝代：清
体裁：古风

人生亦偶然，事物皆有始。岁晚南洲居，八荒皆战垒。闭门寒木间，夕晖蔼墟里。乱石冷更瘦，幽草绿未已。杖策行空山，挂席入海市。惜无可言人，峰壑侍隐几。荡胸山泽间，閒居见邵子。空谷抱琴来，鼪径音可喜。高枝吐幽红，雨雪化为水。林上发寒香，夜气清且美。谈诗亦用兵，所贵知彼己。意幽共朗吟，顾视高寒里。有客话桑田，麾手看云起。君今将入峡，跻胜青天倚。造物厚诗人，天助在地理。夔巫天下奇，卧游吾所耻。盛气接昆崙，汗漫任所止。迟我嘉陵江，素心有如此。
赠陈嘉庚星洲·其一
作者：杨圻
朝代：清
体裁：七言绝句

闻声六合仰高风，行尽中原气荡胸。谈笑总关天下计，南州义士两元龙。
赠陈嘉庚星洲·其二
作者：杨圻
朝代：清
体裁：七言绝句

当年倜傥识风裁，冠冕南州领袖才。今日相看成父老，清诗飞渡海山来。
赠陈嘉庚星洲柬陈逊南星洲兼题其止园诗集·其一
作者：杨圻
朝代：清
体裁：七言绝句

天南诗窟园林美，润屋于今更润身。一卷新诗明澹泊，陶朱原是读书人。
赠陈簃孙
作者：杨圻
朝代：清
体裁：古风

壮岁气如虹，自谓青云端。百事败方寸，志屈身犹完。披发入沧海，回首皆狂澜。谁谓天地窄，处之心独宽。舟楫满川上，曷为行路难。动静人各殊，物我皆旁观。我爱陈仲子，高松涧底蟠。
赠陈美美校书·其一
作者：杨圻
朝代：清
体裁：七言绝句

苧萝山下水流花，郎爱从军妾浣纱。君问前身歌舞地，馆娃台殿是侬家。
赠陈美美校书·其三
作者：杨圻
朝代：清
体裁：七言绝句

自言不解说相思，今日逢君怨见迟。生长苧萝山色里，还从苏小间西施。
赠陈美美校书·其二
作者：杨圻
朝代：清
体裁：七言绝句

五铢衣薄试东风，楼馆飞惊舞袖红。艳色如卿犹未嫁，三千粉黛入吴宫。
赠陈美美校书·其四
作者：杨圻
朝代：清
体裁：七言绝句

皓齿明眸怨未休，共怜身世不胜愁。独眠人睡无消息，一夜春风吹画楼。
赠香山徐君勉·其一
作者：杨圻
朝代：清
体裁：五言律诗

一自浮南极，真成去国思。干戈随我老，江海识君迟。气盛能降酒，心平不悔棋。风尘昏六合，揽辔欲何之。
赠香山徐君勉·其二
作者：杨圻
朝代：清
体裁：五言律诗

当代论方略，如君几羽毛。河山非昨日，舟楫或吾曹。南国甲兵满，才人光气高。功名天地窄，我欲赠吴刀。
赣州道署琼花为人间孤本刘绶卿为赣州监督时分栽多株竟活许我一株焉二月由南昌归里乃效昌黎乞元稹辛夷故事驰诗索之·其一
作者：杨圻
朝代：清
体裁：七言绝句

闻道微之与退之，春来狂发寄新诗。新诗不卖黄金价，要换琼花一两枝。
赣州道署琼花为人间孤本刘绶卿为赣州监督时分栽多株竟活许我一株焉二月由南昌归里乃效昌黎乞元稹辛夷故事驰诗索之·其二
作者：杨圻
朝代：清
体裁：七言绝句

阿嬷宫殿锁烟霞，从此江都无此花。留与一株归旧主，名花千载属杨家。
赣州道署琼花为人间孤本刘绶卿为赣州监督时分栽多株竟活许我一株焉二月由南昌归里乃效昌黎乞元稹辛夷故事驰诗索之往岁余作四时读书乐于石花林道其实也我妻亦作四时闺隐乐为书扇头存之·其一
作者：杨圻
朝代：清
体裁：七言绝句

家有湖山似若耶，半栽桃李半桑麻。夕阳红紫春流绿，载得鸱夷去玩花。
赤壁舟中玩月
作者：杨圻
朝代：清

细浪无声息，舟中生夕明。清江流万里，山月照孤城。村酒独成酌，风帆多夜行。殷勤远相送，凄绝伏波营。江月多于水，江风酒气微。青天闻石出，赤壁有人归。几处渔歌起，三更鸟鹊飞。水边津吏散，岸语觉灯稀。
赤壁舟中玩月·其一
作者：杨圻
朝代：清
体裁：五言律诗

细浪无声息，舟中生夕明。清江流万里，山月照孤城。村酒独成酌，风帆多夜行。殷勤远相送，凄绝伏波营。
赤壁舟中玩月·其二
作者：杨圻
朝代：清
体裁：五言律诗

江月多于水，江风酒气微。青天闻石出，赤壁有人归。几处渔歌起，三更乌鹊飞。水边津吏散，岸语觉灯稀。
赤壁舟中玩月·其二
作者：杨圻
朝代：清

江月多于水，江风酒气微。青天闻石出，赤壁有人归。几处渔歌起，三更鸟鹊飞。水边津吏散，岸语觉灯稀。
赤枣子·秋夜
作者：杨圻
朝代：清
体裁：词

天淡淡，意悠悠。夜花清影露华流。满院月明空怅望，玉箫声在近江楼。
越僧惠上人载经南渡将卓锡暹罗道经星洲嘱函彼邦人士兼以诗赠·其一
作者：杨圻
朝代：清
体裁：五言律诗

载法来南土，庄严万里传。象驯飞锡杖，龙守取经船。日出诸天外，云迷故国边。他年生贝叶，不负远公贤。
越僧惠上人载经南渡将卓锡暹罗道经星洲嘱函彼邦人士兼以诗赠·其二
作者：杨圻
朝代：清
体裁：五言律诗

沧海无边阔，东来觉岸生。自天疏磬远，渡世一帆轻。开眼星辰出，焚香岛屿清。五更先看日，云际数峰明。
越南江上送陈商归云南
作者：杨圻
朝代：清
体裁：五言律诗

与子游南国，苍苍百越楼。当时谁跃马，诸将尽封侯。瘴岭花逾盛，春山水乱流。东风江海绿，吹笛过龙州。
越南诗
作者：杨圻
朝代：清
体裁：五言律诗

一代开边事，征南大将留。百蛮通鸟道，万马出龙州。雨密山相向，江昏瘴合流。独寻形势在，功业令人愁。
踏莎行·暮春饯友入蜀
作者：杨圻
朝代：清
体裁：词

蜀水无情，蜀山无语。片帆千里江陵去。蓦看江上起愁云，落梅声里销魂处。别恨东风，离情飞絮。年年送客长亭路。那堪杜宇两三声，落花流水春将暮。
踏莎行·醉白楼晚眺
作者：杨圻
朝代：清
体裁：词

乱水明鸦，斜风捲雁。乡心更比青天远。疏灯先上隔江楼，可怜夏口斜阳晚。城上山寒，楼中洒煖。可堪杯浅愁深满。劝君休去倚危栏，江流不管回肠断。
踯躅词·其一
作者：杨圻
朝代：清
体裁：七言绝句

金屋无人燕子斜，井阑重过薛涛家。艳阳如此閒庭院，付与春深闭落花。
踯躅词·其三
作者：杨圻
朝代：清
体裁：七言绝句

画楼如水坐调笙，灯火残时月自明。酒后春寒行不得，军中刁斗已三更。
踯躅词·其二
作者：杨圻
朝代：清
体裁：七言绝句

绿杨台榭碧栏干，踯躅能无忆昔欢。夜半入门人已醉，手扶花影下雕鞍。
踯躅词·其五
作者：杨圻
朝代：清
体裁：七言绝句

波上乘流鸣橹枝，斑骓蹀躞柳丝丝。春江来去船多少，满载离愁水不知。
踯躅词·其六
作者：杨圻
朝代：清
体裁：七言绝句

弦索凄清见泪痕，江花小宴别王孙。浔阳东下无消息，决绝温存两断魂。
踯躅词·其四
作者：杨圻
朝代：清
体裁：七言绝句

一树东风开碧桃，江城月小管弦高。夜深帘外春寒重，亲为青莲著锦袍。
轶题一首
作者：杨圻
朝代：清
体裁：七言律诗

竹篱茅屋玉栏干，台阁山林一例看。何物文章能润色，此生仙佛共清寒。不辞风雪揣诗骨，尽有胭脂慰古欢。一曲阳春花满树，春风举国綵毫端。
轶题三首·其一
作者：杨圻
朝代：清
体裁：五言律诗

渐能疏药饵，水暖石花林。山郡听莺久，河流洗马深。三年思主泪，万里感春心。莫诩头颅好，如今斑鬓侵。
轶题三首·其三
作者：杨圻
朝代：清
体裁：五言律诗

十载离江邑，今春喜故乡。牛羊散草色，池阁有花光。久坐觉山静，无言知日长。过来哀乐事，琐屑未能忘。
轶题三首·其二
作者：杨圻
朝代：清
体裁：五言律诗

亦岂忘天下，经年恋旧林。春衣花气息，莺调水声音。画寝香烟细，松枝暮雨深。自然观物理，随处得天心。
轶题二首·其一
作者：杨圻
朝代：清
体裁：七言绝句

元瑜书记誉翩翩，爱此乘风新少年。莫讶参军作蛮语，月来云破是张先。
轶题二首·其二
作者：杨圻
朝代：清
体裁：七言绝句

相送浮槎万里情，君家凿空旧声名。客星再到支机处，好借天河洗甲兵。
辛丑秋大人自长安莅汉中余奉母由汉沔赴南郑自兴安府西上二百里至黄金峡一名惶惊峡即秦用金牛通蜀处峡长八十里波涛险恶绝壁千仞石皆倒出崖隙纤路不盈尺舟楫必期一日尽此险峡中不得泊也日落风生往往沉舟摧楫遂复退至兴安舍舟登陆纡道汉阴厅七日而达南郑似远实近以退为进矣
作者：杨圻
朝代：清
体裁：古风

孤舟天地间，荡碎江汉碧。水程报入峡，舟子相蹙额。水东舟西行，所恃皆人力。上游千山雨，万流趋一脉。大石相夹束，逼水高百尺。绝壁争外顷，仰视天皆石。转江肠九回，崩崖齿万齧。惊湍若箭来，到此忽一逆。不见船行迟，但看水流疾。细径凿青天，一发蟠百结。群夫牵弱缆，斗汗过寸隙。苔入太阴寒，雪是上古积。鸟飞时一坠，蚁缘仍百折。上无云日光，下狎蛟龙宅。八口岂微细，生命轻瞬息。动念当急流，欲退或不得。万全出侥倖，惶恐亦何益。君子重临渊，保身非懦怯。快意疾回舟，星月淡秋夕。
辛丑秋大人自长安莅汉中余奉母由汉沔赴南郑自兴安府西上二百里至黄金峡一名惶惊峡即秦用金牛通蜀处峡长八十里波涛险恶绝壁千仞石皆倒出崖隙纤路不盈尺舟楫必期一日尽此险峡中不得泊也日落风生往往沉舟摧楫遂复退至兴安舍舟遵陆纡道汉阴厅七日而达南郑似远实近以退为近矣
作者：杨圻
朝代：清

孤舟天地间，荡碎江漠碧。水程报入峡，舟子相蹙额。水东舟西行，所恃皆人力。上游千山雨，万流趋一脉。大石相夹束，逼水高百尺。绝壁争外顷，仰视天皆石。转王肠九迥，崩崖齿万齧。惊湍若箭来，到此忽一逆。不见船行迟，但看水流疾。细径凿青天，一发蟠百结。群夫牵弱缆，斗汗过寸隙。苔入太阴寒，雪是上古积。鸟飞时一坠，蚁缘仍百折。上无云日光，下狎蛟龙宅。八口岂微细，生命轻瞬息。动念当急流，欲退或不得。万全出侥倖，惶恐亦何益。君子重临渊，保身非懦怯。快意疾回舟，星月淡秋夕。
辛亥之冬逊庵遇赦自新疆归已逊国矣遇之江上感赠二首·其一
作者：杨圻
朝代：清
体裁：五言律诗

出塞惟随月，还家共远春。终年惟见雪，一月不逢人。故主恩犹重，新诗泪满身。归来非甲帐，劳问总伤神。
辛亥之冬逊庵遇赦自新疆归已逊国矣遇之江上感赠二首·其二
作者：杨圻
朝代：清
体裁：五言律诗

亡国铜仙泪，生还青海遥。岂云臣罪小，终是圣恩超。一别经三载，重逢已两朝。夜来扶醉去，江雪断溪桥。
辛亥五月朝命赵从蕃京卿赴南洋存问诸岛华侨留宿星洲两旬张乐海山丝竹竟夕·其一
作者：杨圻
朝代：清
体裁：五言律诗

一夕恩波远，三洲海水平。北辰星不动，南极日长明。山热春云涨，花浓江路清。仁风动丝竹，万里已同声。
辛亥五月朝命赵从蕃京卿赴南洋存问诸岛华侨留宿星洲两旬张乐海山丝竹竟夕·其二
作者：杨圻
朝代：清
体裁：五言律诗

张乐碧云里，清光飞洞庭。有心依北斗，便欲息南溟。海上迷仙岛，人间看使星。此乡无宝玉，归告相臣听。
辛亥五月迁居蓝氏水园新楼避暑
作者：杨圻
朝代：清
体裁：七言律诗

何人海上最高楼，楼上凉风五月秋。画栋初移仙吏宅，清樽欲待剡溪舟。山中泉石无三伏，槛外阴晴见十洲。争道清狂任公子，当年东海一投钩。
辛亥十一月谢职侍母避兵淞江
作者：杨圻
朝代：清
体裁：五言律诗

清笳鸣野渡，风急散人烟。月照江心寺，灯明雪里船。干戈辞故郡，酒食近残年。不敢归乡国，旌旗远际天。
辛亥江上别维扬亲友
作者：杨圻
朝代：清
体裁：五言律诗

迟尔清江畔，低徘意未安。寻诗辞故国，种树弃微官。急雪船中落，幽山水上寒。长淮千里暮，风色不堪看。
辛夷月中落
作者：杨圻
朝代：清
体裁：七言绝句

玉树锵鸣委绿苔，风明月白自低徊。春心莫共百花尽，尚有最高枝未开。
辛未中秋之夕风月浩然宇宙澄澈夜半月蚀是月初八沈阳为日本所夺焚杀甚酷余赴有日矣竟倖免·其一
作者：杨圻
朝代：清
体裁：五言律诗

夜久生寒警，素秋风色明。清光千万里，皓皓照长城。庭院见灯火，关山来甲兵。嫦娥犹顾影，破碎不闻声。
辛未中秋之夕风月浩然宇宙澄澈夜半月蚀是月初八沈阳为日本所夺焚杀甚酷余赴有日矣竟倖免·其二
作者：杨圻
朝代：清
体裁：五言律诗

破碎山河影，今年不忍看。焚香竟遥夜，金粟自高寒。白露清宵细，青天行路难。小山丹桂落，侵晓湿栏干。
辛未仲春挽樊山·其一
作者：杨圻
朝代：清
体裁：五言律诗

少小辱延誉，栖栖三十年。君亲馀涕泪，丧乱共诗篇。未若贫而乐，于今穷益坚。如公真不死，寿考未为贤。
辛未仲春挽樊山·其三
作者：杨圻
朝代：清
体裁：五言律诗

当代论诗品，群伦拜长公。文章原有受，籍湜欲何从。魑魅人间世，衣冠大隐风。江关馀咳吐，珠玉满寰中。
辛未仲春挽樊山·其二
作者：杨圻
朝代：清
体裁：五言律诗

犹疑照颜色，消息竟非讹。风物春光异，诗人乱世多。诔公从昨岁，知我善悲歌。富贵亦同尽，其如蝼蚁何。
辛未仲春挽樊山·其五
作者：杨圻
朝代：清
体裁：五言律诗

举目新亭泪，行吟大泽心。江山虚故宅，文藻有清音。天籁何唐宋，才人独性灵。渔阳烟草绿，万里一沾襟。
辛未仲春挽樊山·其四
作者：杨圻
朝代：清
体裁：五言律诗

成佛去何早，非时生可嗟。病添亡国泪，老看故宫花。佳节怀觞咏，今年异物华。斯人好风调，一代失乾嘉。
辛未夏秋之交苦雨一月田禾尽没
作者：杨圻
朝代：清
体裁：五言律诗

竟月绝飞鸟，农夫尽辍耕。村舂见灯火，夜雨响江城。籴米入深竹，人烟墟里清。天心今可测，下箸泪纵横。
辛酉九月吴将军与川军战于宜昌江路戒严有感旧游
作者：杨圻
朝代：清
体裁：五言律诗

浔阳风水急，渺渺感余情。战国难为策，高秋得用兵。清笳山上发，江火雨中明。寇盗频年满，西川事可惊。
辛酉冬游洛阳入孚威上将军幕赋呈·其一
作者：杨圻
朝代：清
体裁：七言律诗

嵩高峻极耸双峰，万壑千岩尽附庸。四塞河山横落日，二崤风雨过登封。中原人物归羊祜，南国衣冠愧士龙。伊洛涧瀍同入海，万流虽细得朝宗。
辛酉冬游洛阳入孚威上将军幕赋呈·其三
作者：杨圻
朝代：清
体裁：七言律诗

风尘搔首意如何，如此人间莫醉歌。诗到崤函南气尽，地经伊洛故宫多。关山满地孤村晚，刁斗连营一雁过。才尽那堪狂未减，北风吹带望黄河。
辛酉冬游洛阳入孚威上将军幕赋呈·其二
作者：杨圻
朝代：清
体裁：七言律诗

裘带风流玉垒开，东都形胜更群才。云横太室千山小，雪满黄河一骑来。自古英雄嗟落日，至今父老说云台。平原千里烽烟净，百战功高且把杯。
辛酉冬游洛阳入孚威上将军幕赋呈·其五
作者：杨圻
朝代：清
体裁：七言律诗

洛阳新筑亚夫营，日落青天万马鸣。秋尽台高收岳翠，夜来军静出河声。大名宇宙闻谈笑，举足中原有重轻。独上龙门探禹迹，偶然声价若为情。
辛酉冬游洛阳入孚威上将军幕赋呈·其四
作者：杨圻
朝代：清
体裁：七言律诗

一卧江湖岁月催，驱车东郡意低徊。河辞故道波澜静，山走中原气骨开。事业已随形势改，歌诗犹向莽苍来。云台诸将图形在，万古千秋且莫哀。
辛酉冬游洛阳入孚威上将军幕赋呈霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片·其一
作者：杨圻
朝代：清
体裁：七言律诗

骑鹤扬州漫自誇，风流何逊昔为家。自媒早已疑温峤，誉妇曾闻必丽华。为我画眉调彩笔，凭君索笑种梅花。廿年飘泊今何世，不问琴书问酒茶。
辽东听刘宝全鼓曲·其一
作者：杨圻
朝代：清
体裁：七言绝句

此曲人间定有无，花飞四座万人呼。渔阳三掺齐惊起，争识前朝张野狐。
辽东听刘宝全鼓曲·其三
作者：杨圻
朝代：清
体裁：七言绝句

崔九堂前花满枝，当筵贺老定场迟。而今休话开元事，白发弹词此一时。
辽东听刘宝全鼓曲·其二
作者：杨圻
朝代：清
体裁：七言绝句

五月边城闻管弦，熟梅时节老莺天。少陵野老俱头白，流落江湖二十年。
辽东听刘宝全鼓曲·其四
作者：杨圻
朝代：清
体裁：七言绝句

对酒闻歌泪满胸，口传忠孝在伶工。曲终天上重回首，破碎山河锁故宫。
辽东清明简樊山老人故都·其一
作者：杨圻
朝代：清
体裁：五言律诗

水暖秦皇岛，莺啼山海关。幽州春色满，一客念家山。知己恩犹重，安贫梦自閒。清明千万里，何以破愁颜。
辽东清明简樊山老人故都·其三
作者：杨圻
朝代：清
体裁：五言律诗

王粲清游倦，陈琳斑鬓侵。烽烟随日暮，关塞自春深。浩荡平生气，饥寒四海心。东来多感激，一饭愧淮阴。
辽东清明简樊山老人故都·其二
作者：杨圻
朝代：清
体裁：五言律诗

弱冠科名事，萧疏卅载过。诗清饥欲死，春暖病如何。看到河山异，能辞涕泪多。应怜故人子，尚气未消磨。
辽东清明简樊山老人故都·其五
作者：杨圻
朝代：清
体裁：五言律诗

富贵人间世，男儿有不为。诗名疲马背，米价蹙蛾眉。青骨孰知我，丹心难报谁。扶馀荡云气，顾盼得雄奇。
辽东清明简樊山老人故都·其四
作者：杨圻
朝代：清
体裁：五言律诗

我辈今何世，清门不讳贫。乱离馀父执，惨淡见诗人。于此干戈际，况当江海春。牵萝朝补屋，束桂夜燃薪。
辽东酒楼题壁·其一
作者：杨圻
朝代：清
体裁：七言绝句

壮岁从军王仲宣，勋名两字恨绵绵。黄金皓齿非吾意，踏破天涯十七年。
辽东酒楼题壁·其三
作者：杨圻
朝代：清
体裁：七言绝句

霸业而今安在哉，不堪红袖宝筝哀。偶然一拂清商操，铁马金戈弦上来。
辽东酒楼题壁·其二
作者：杨圻
朝代：清
体裁：七言绝句

为吊公孙与慕容，管宁踪迹又辽东。营州满眼前朝事，处处秋山闭故宫。
辽东酒楼题壁·其四
作者：杨圻
朝代：清
体裁：七言绝句

酒满金樽事满胸，美人起舞惜英雄。停杯一顾沉吟处，西北青山似洛中。
辽海清明有感·其一
作者：杨圻
朝代：清
体裁：七言绝句

眼前春色来天地，家在江南红树村。十度花开都不见，清明万里我销魂。
辽海清明有感·其三
作者：杨圻
朝代：清
体裁：七言绝句

人间春色黄金买，怅卧天涯未有期。四月园林归未晚，绿阴幽草胜花时。
辽海清明有感·其二
作者：杨圻
朝代：清
体裁：七言绝句

三月江乡花草香，家家吴客整归装。诗人不及商人福，愁杀江东杨野王。
辽西战场望月
作者：杨圻
朝代：清
体裁：古风

夜迥牙旗静，秋高玉帐清。渡河云出塞，照海火连营。一马嘶寒月，参差万马鸣。家书多壮语，用以慰亲情。
过七洲洋
作者：杨圻
朝代：清
体裁：七言绝句

破浪乘风酒力醒，满船丝竹渡沧溟。窗中红袖伤亡国，遥指崖山万点青。
过万山王粲宅
作者：杨圻
朝代：清
体裁：五言律诗

江流云梦外，柳暗大堤前。汉上多名士，登楼怀仲宣。夕阳山不尽，春水鸟无边。想像舒长啸，寒声落暮烟。
过东华门
作者：杨圻
朝代：清
体裁：七言绝句

玉楼金殿晓云中，欲识天颜在碧穹。输与路旁三省吏，满衣清露出深宫。
过交趾诗
作者：杨圻
朝代：清
体裁：五言律诗

客心伤万里，花鸟满汀舟。瘴雨天明落，清江日出流。春光生虎圈，山色见龙州。圣武今谁记，旌旗过七洲。
过剑门严山人吉士故居
作者：杨圻
朝代：清
体裁：五言律诗

忆昔文字饮，春山花满村。寻云来野寺，避雨入城门。岩果猿摇落，溪流鹤步浑。幽人今不见，白露滴松根。
过宣城江怀古
作者：杨圻
朝代：清
体裁：古风

轻舟过宣城，断壁天门开。青山两岸高，清江从中来。江流白如练，风月清可哀。参差猿啸起，迢递渔歌回。缅怀谢玄晖，北楼安在哉。世无李青莲，谁为倾千杯。
过寒溪寺见墙里梅花已放烟云离合春雨在衣不可复留乱流而返
作者：杨圻
朝代：清
体裁：七言绝句

犬吠春山江上村，山僧相送下云根。白云已没寒溪寺，祇见梅花不见门。
过杨守敬故居
作者：杨圻
朝代：清
体裁：五言律诗

灯火雪满屋，山人夜读书。红梅今合抱，不见子孙居。犬吠夕花里，涧芳清雨馀。襄阳耆旧少，郑重孟家庐。
过金陵
作者：杨圻
朝代：清
体裁：五言律诗

立雪寒山乱，临江玉垒空。如何成事业，不以属英雄。青史尊勋阀，苍生小战功。可怜形胜地，只道画图中。
过金陵吊李秀山·其一
作者：杨圻
朝代：清
体裁：五言律诗

莽莽神州事，何人任远谋。彭亡惊失将，哙伍贺封侯。饕餮难为国，英雄大有忧。轻生见怀抱，群惜异时流。
过金陵吊李秀山·其三
作者：杨圻
朝代：清
体裁：五言律诗

景物何曾异，重游建业关。无边好风月，一片旧江山。当世论诸将，何人伯仲间。新亭挥涕泪，不独为公潸。
过金陵吊李秀山·其二
作者：杨圻
朝代：清
体裁：五言律诗

失意哀今世，遗言惠众生。万家歌活佛，半壁坏长城。富贵谁能死，英雄或好名。临江望秋月，刁斗静无声。
过阳城湖
作者：杨圻
朝代：清
体裁：五言律诗

烟火洞庭晚，近乡思悄然。家书行万里，慈母别三年。风雪闻人语，江湖过客船。计程明日到，情话北堂前。
过黄州
作者：杨圻
朝代：清
体裁：七言绝句

乱山吹角使人愁，断岸江声涌月流。风景不殊能省识，满城红叶是黄州。
迈陂塘·题释堪《握兰簃裁曲图》，代衮父作
作者：杨圻
朝代：清
体裁：词

冷清清、沉香亭畔，繁华何处依旧。浅斟一晌还低唱，檀板背人轻扣。君莫奏。恐殿角凉风，人共花儿瘦。霓裳散后。问踏遍宫墙，津桥流月，还见李谟否。谁消受，见说风流黄九。新声分付红袖。移宫换羽春寒夜，更唤小红催酒。教成就。看吹彻箫枝，樱口胭脂皱。落花时候。念如此江南，绿阴幽草，少个敬亭柳。
还家哀祭怀夫人·其一
作者：杨圻
朝代：清
体裁：五言律诗

辛苦君长往，间关我独归。入门花似旧，清泪满征衣。粉壁留遗挂，馀香在绣帏。独眠闻自哭，梦里觉人非。
还家哀祭怀夫人·其三
作者：杨圻
朝代：清
体裁：五言律诗

如兄复如弟，忧乐久同群。将老成知己，馀生但忆君。归来成一哭，此去再从军。明日中原路，乡关有断云。
还家哀祭怀夫人·其二
作者：杨圻
朝代：清
体裁：五言律诗

壮岁共居处，近年多远离。即今思别日，犹复是欢时。哀诔军中满，贤名海内知。白头今独在，何以慰相思。
还家清夏即事二首·其一
作者：杨圻
朝代：清
体裁：五言绝句

草堂清夏美，花竹夕纷纭。月下闻疏雨，江心生片云。
还家清夏即事二首·其二
作者：杨圻
朝代：清
体裁：五言绝句

黄昏山雨歇，水月涨西池。荷芰曲房密，捲帘清露时。
连珠洞
作者：杨圻
朝代：清
体裁：五言绝句

慧远本无寺，来从泉石间。洒扫明月下，焚香满秋山。
述怀二首·其一
作者：杨圻
朝代：清
体裁：古风

一裘三十年，不辨犬羊鞟。夫岂俭德美，无乃生事恶。四海多冻骨，自待敢不薄。先人二顷田，耕耘欣负郭。婚葬礼所资，租税赖收穫。丰岁公私羡，馀粒谋春酌。人生当欢娱，欣欣向林壑。小善能弗为，亦复济困弱。解囊散千金，急难亦至乐。与人共所有，欢爱胜寂寞。焉用杀人术，异说纷然作。常恐祸患临，来日不如昨。
述怀二首·其二
作者：杨圻
朝代：清
体裁：古风

欲倡天下乱，计惟役贱贫。贫贱苦饥渴，况为少壮人。驱之自为战，曰为利尔身。白骨积如山，曰求贫富均。举事必血气，平等无冤亲。猗顿化沙虫，黔娄亦埃尘。贵贱同日尽，一二致万钧。六合半孤寡，新贵多金银。国贫不在此，误矣我良民。呼号乞残炙，高门若天阍。
送丁鹤君丈归蜀
作者：杨圻
朝代：清
体裁：五言绝句

蜀道青天上，崎岖云栈间。何堪五更后，风雪万重山。
送人之潼关
作者：杨圻
朝代：清
体裁：七言绝句

秋山红树见潼关，一曲黄河立马看。此际置身天险里，满衣落日觉诗寒。
送人之长沙
作者：杨圻
朝代：清
体裁：七言绝句

木落秋山江水波，故人慷慨复悲歌。吹箫击鼓洞庭去，七泽三湘风月多。
送人乘意大利皇后巨舰赴欧洲
作者：杨圻
朝代：清
体裁：五言律诗

楼船三百丈，船上亦登楼。落日山争出，寒潮水乱流。北来犹共海，南去已无舟。万里随樯燕，依人自可愁。
送人从军入桂军歌
作者：杨圻
朝代：清
体裁：七言绝句

跃马龙州第一关，驱兵万仞唱刀环。斜晖怎及边愁远，山外江流江外山。
送人入关
作者：杨圻
朝代：清
体裁：五言绝句

日出万仞山，鸡鸣云海间。愿君休驻马，肠断是潼关。
送人入蜀
作者：杨圻
朝代：清
体裁：五言律诗

北斗悬清夕，因君把浊醪。长江烟火暮，急雪管弦高。诗骨经秋健，军容得月豪。谁怜无尽意，楼外有波涛。
送人北归
作者：杨圻
朝代：清
体裁：七言绝句

日落秋来江海间，相逢李白倦游还。东南多少閒丘壑，只见牛山与岘山。
送人度函谷关
作者：杨圻
朝代：清
体裁：七言绝句

道傍何处问青牛，山下清泉红叶流。古戍无人车马绝，千山寒照拥关楼。
送人归京·其一
作者：杨圻
朝代：清
体裁：五言律诗

白云生海岱，之子欲何之。礼失早婚嫁，家贫轻别离。乱山人去后，残月雁来时。留得渔樵在，他年话劫棋。
送人归京·其二
作者：杨圻
朝代：清
体裁：五言律诗

岂不思君子，经年无报书。已知同学贵，莫怨故人疏。国乱宁无策，家贫犹买书。河阳无老母，何以赋閒居。
送人游湖广复入蜀
作者：杨圻
朝代：清
体裁：五言律诗

汉上一为别，重逢换鬓毛。债从游处避，禅是醉中逃。江势帆边远，天容雁际高。楚人知国宝，莫自诵离骚。
送人西行诗
作者：杨圻
朝代：清
体裁：五言律诗

猎猎西风里，凉州更肃州。乱山人出塞，一雁客登楼。帐上星云夕，闺中灯烛秋。从来千万里，相望共牵牛。
送人飞行入蜀诗
作者：杨圻
朝代：清
体裁：古风

金牛自西来，至今列城郭。益州一大石，巨灵碎垠堮。千峰千堡垒，一峡一锁钥。去马蟠青天，来船缒绝壑。孤江闭巫夔，千嶂拒荆鄂。夫惟形胜美，乃使行旅恶。今无蜀道难，飞飞骑一鹤。如游天地间，一身宇宙托。荡青目瞑眩，崩翠魂错愕。猿吟三两声，篙眼千万落。咳吐天上语，举手斗边酌。攀跻固欣然，卧游亦至乐。决訾出大荒，烽烟际冥漠。中原正板荡，清泪洒虚廓。刘汉及李孟，王霸兹间作。正统与割据，成败皆已昨。山色犹青苍，圣盗两寂寞。吾闻谋人国，德力胥忖度。无忧角力穷，惟恐滋德薄。谁谓鼠无牙，穿屋肆残虐。小勇多绛灌，大谋无景略。岂不力拔山，饮河饱一勺。胜理不在彼，多助道非弱。亿万惟一心，立待其可涸。为语蜀父老，背水理无却。金汤非地利，众志不可铄。维东有夔门，维北有剑阁。天险果可恃，何以处伯约。
送何宇奇西游·其一
作者：杨圻
朝代：清
体裁：七言绝句

一宿骊山感古今，长安道上费沉吟。遥知茅店关山月，夜半敲鞭过华阴。
送何宇奇西游·其二
作者：杨圻
朝代：清
体裁：七言绝句

红叶声中过华州，西征岳翠上貂裘。今宵酒醒题诗处，月满千山一倚楼。
送包顾问胡咨议入蜀
作者：杨圻
朝代：清
体裁：五言律诗

西蜀崎岖里，频年寇盗侵。暮云巫峡远，春雪剑门深。史有分南北，功难论古今。张仪三寸舌，莫自说登临。
送南海先生·其一
作者：杨圻
朝代：清
体裁：七言律诗

犹向人间识孔融，西游河洛莽春风。杂花生树迷金谷，残照当楼指汉宫。自古浮云连北极，至今驿路接关中。朅来百感都非是，不为伤春怨道穷。
送南海先生·其七
作者：杨圻
朝代：清
体裁：七言绝句

似闻东北一支离，更是西南战伐时。满眼风尘三万里，更从何处着残棋。
送南海先生·其三
作者：杨圻
朝代：清
体裁：七言律诗

中郎倒屣恨何晚，王粲登楼鬓已苍。痛哭狂歌今世界，黄河白日旧春光。十年潇洒在江海，几辈相逢向洛阳。庾信平生公识得，漫云诗史已神伤。
送南海先生·其二
作者：杨圻
朝代：清
体裁：七言律诗

宇宙相逢尽一杯，风尘满地此低徊。希夷踪迹人间少，邓禹功名马上来。一自流连成万古，独怜天地有奇才。驱车金谷走相送，别有伤心别有哀。
送南海先生·其五
作者：杨圻
朝代：清
体裁：七言绝句

洛阳宫阙有荒台，春色苍然万里来。手把玉杯停不饮，背邙面洛一徘徊。
送南海先生·其八
作者：杨圻
朝代：清
体裁：七言绝句

英雄名士盛清游，今日风流动九州。一自香山人散后，中原寂寞已千秋。
送南海先生·其六
作者：杨圻
朝代：清
体裁：七言绝句

北邙草绿夕阳红，汉寝唐陵指顾中。别有销魂说不得，相看无语两沉雄。
送南海先生·其四
作者：杨圻
朝代：清
体裁：七言律诗

万方多难伤春色，天末登楼赋远游。世事付诸一长叹，人生自我有千秋。河山莽莽中原晚，魏晋悠悠万古愁。伊洛涧瀍终入海，却从禹迹想横流。
送友人之蒙古
作者：杨圻
朝代：清
体裁：五言律诗

三月牛羊鸣，胡天春草生。从军春色里，吹笛出长城。一雁中原去，千山落日横。万人齐驻马，回首各伤情。
送友人从军征蒙
作者：杨圻
朝代：清
体裁：五言律诗

肃肃孤鸿起，萧萧万马鸣。弓刀闻夜击，沙雪有军声。日落青山乱，天寒大漠清。燕然功不世，勒石几人名。
送友归关中
作者：杨圻
朝代：清
体裁：五言绝句

秋色满潼关，胡为河洛间。夕阳人去后，马背万千山。
送友至哈尔滨时客沪上
作者：杨圻
朝代：清
体裁：五言律诗

百战家仍在，相逢转不悲。登楼春已尽，出塞月相随。客路干戈里，雄心老大时。江头杨柳树，攀折不成丝。
送友航空
作者：杨圻
朝代：清
体裁：五言律诗

客星犯牛斗，高咏动苍茫。远路羌戎尽，雄愁宇宙量。寻河犹古道，骑鹤递殊方。衣上凌云气，归来下大荒。
送同乡南归
作者：杨圻
朝代：清
体裁：七言绝句

东都自古帝王州，风物无情草木愁。看尽山川吴郡好，劝君归向故乡游。
送妇之扬州
作者：杨圻
朝代：清
体裁：七言绝句

西风吹雨湿征衣，快快登程早早归。明日过江回首望，秋山应比沈郎肥。
送子綝赴柏林
作者：杨圻
朝代：清
体裁：五言律诗

投辖亦何晚，登舟今送君。数峰宵见日，四海夜生云。一息随鲲徙，高飞去鹤群。欧西忧乐地，风色幸相闻。
送尧封之湖广·其一
作者：杨圻
朝代：清
体裁：五言律诗

世态有寒暑，斯人独慨慷。相逢得肝胆，一去动苍茫。小猎闻云梦，高歌醉岳阳。男儿喜离别，不解感河梁。
送尧封之湖广·其二
作者：杨圻
朝代：清
体裁：五言律诗

落日满江汉，悠悠兵马间。艰危思故里，惨淡见秋山。独坐古今息，端居草木閒。丈夫怜鬓发，努力及红颜。
送彭穆如还长沙·其一
作者：杨圻
朝代：清
体裁：五言律诗

久客亦何补，浩然归奈何。卧来云梦响，去后洞庭波。天下今方乱，奇才不许多。因君感飘泊，烽火一相过。
送彭穆如还长沙·其二
作者：杨圻
朝代：清
体裁：五言律诗

白眼看亡国，青山送逐臣。伤春非为己，败事亦因人。艳色从来瘦，书生自古贫。南人如问政，慎莫说胡尘。
送徐锦涛之官遂平
作者：杨圻
朝代：清
体裁：五言律诗

辕门飞雪下，裘马欲何之。寇盗今方急，招安讵可疑。饥寒真大计，根本在平时。握手风尘里，休嗟及物迟。
送某顾问出山
作者：杨圻
朝代：清
体裁：五言律诗

衣上洞庭雪，因君一把杯。投诗入江去，送客出云来。此地难为计，斯人大可哀。剧怜庾信宅，万里发寒梅。
送窦七之汉阳
作者：杨圻
朝代：清
体裁：五言律诗

湖海元龙气，苍茫不可论。高楼见落日，万里送行人。薄宦惭长策，英雄畏暮春。片云生渤海，把手一沾巾。
送继生
作者：杨圻
朝代：清
体裁：五言律诗

国破家何在，江南闻子规。山多六朝色，春似少年时。落魄君焉往，交情我独悲。相如犹犊鼻，无乃致身迟。
送逊庵之辽东
作者：杨圻
朝代：清
体裁：五言律诗

八口渡辽水，春来浩荡行。长风鹰出塞，落日马归营。乱后文章静，诗人骨格清。可怜辛弃疾，居处若为情。
送邓刚仲入关·其一
作者：杨圻
朝代：清
体裁：五言律诗

鸡鸣度函谷，天险莽苍中。人马秋风里，及关霜叶红。乱山秦古畤，寒水汉离宫。王气今消歇，谁知约法功。
送邓刚仲入关·其二
作者：杨圻
朝代：清
体裁：五言律诗

西游入潼洛，寒照满关楼。秦汉今何在，无情渭水流。可怜形胜地，自古帝王州。黄屋宸游事，骊山草木秋。
送门人阮希贤及林托山夫妇入蜀·其一
作者：杨圻
朝代：清
体裁：七言绝句

嘉陵江水去迟迟，莫把离愁换壮思。西蜀诗人汤沐地，巴山剪烛共秋期。
送门人阮希贤及林托山夫妇入蜀·其三
作者：杨圻
朝代：清
体裁：七言绝句

鸡坊妆镜开边月，牛渚仙槎送客星。一骑红尘飞秀句，诗中万点蜀山青。
送门人阮希贤及林托山夫妇入蜀·其二
作者：杨圻
朝代：清
体裁：七言绝句

此别巴渝数千里，老夫谁与伴萧閒。荔枝日啖无馀事，清簟疏帘看海山。
逍遥谷石室玩月呈南海先生
作者：杨圻
朝代：清
体裁：古风

终日缘青冥，攀跻到中岭。月出绝壁间，万象森俄顷。黄昏谷风盛，石上乱枝影。危梁尺有咫，蛇行不可并。其右万仞涧，其左石压颈。失足探微茫，破胆缒纤绠。勇退良独难，苟免亦云幸。先生顾我笑，腰健气则猛。悬崖呀洞窟，上下绝援引。移时恐惧已，反爱岩壑靓。暂解粉身忧，狂呼出酒茗。危坐仰山月，夜久转孤警。俯瞰身在天，上视身在井。中宵悬冰壶，风息光更炯。人影万石间，松雪崩衣领。语罢万籁寂，意与太古静。俱言碧落寒，朗咏空山迥。寒辉入石室，共兹清夕永。百里明野火，悠然望箕颍。斯游险为贵，事过亦迁境。
遣怀·其一
作者：杨圻
朝代：清
体裁：古风

致身功名间，相得可千载。是以贤良策，未若隆中对。所期有成败，所托无进退。用心在忧危，逆耳必忠爱。宁能人胜天，心迹任显晦。古贤事若趋，思之慷当慨。知己一而已，已矣其可再。
遣怀·其三
作者：杨圻
朝代：清
体裁：古风

丈夫不得志，往往求神仙。留侯学辟谷，乃在富贵年。天下已大定，口腹何忧煎。福兮祸所倚，知吕盖几先。今世朱门人，不死必肥鲜。门外冻死骨，皆若子房贤。东南岁大熟，斗米十万钱。
遣怀·其二
作者：杨圻
朝代：清
体裁：古风

交征贪墨生，聚敛盗贼纵。上下皆走险，祸则波馀众。近世官与盗，颦蹙俱入瓮。官盗皆非已，片言可折讼。哀矜得其情，贿成与饥冻。清白一二人，可以静群动。天下今汹汹，塞源与决壅。
邯郸城登武灵王丛台春望有感·其一
作者：杨圻
朝代：清
体裁：五言律诗

河上生烽燧，旌旗捲地来。中原犹草色，落日自荒台。春动三军气，诗雄万古哀。交欢廉兰事，抚迹一徘徊。
邯郸城登武灵王丛台春望有感·其三
作者：杨圻
朝代：清
体裁：五言律诗

铁骑平原里，长驱亦壮哉。东风吹睥睨，匹马上丛台。举目河山异，荡胸苍翠来。匈奴犹未灭，颇牧想雄才。
邯郸城登武灵王丛台春望有感·其二
作者：杨圻
朝代：清
体裁：五言律诗

两河太行断，三晋井陉通。战地莺花盛，春游鼓角雄。感时今昔里，望古莽苍中。柳色邯郸满，沉吟问赵宫。
邻家
作者：杨圻
朝代：清
体裁：五言律诗

睦邻情话好，有意每相过。天气东风慢，人家流水多。开门喧鸟雀，负米入松萝。十室黄粱熟，儿童饱且歌。
郑州
作者：杨圻
朝代：清
体裁：五言律诗

西风摇落日，吹角闭孤城。举国催筹饷，诸侯但拥兵。乱山围客梦，残月带鸡声。道路皆归计，萧萧我北征。
郑州军次书愤·其一
作者：杨圻
朝代：清
体裁：七言绝句

长揖诸侯温太真，丈夫肝胆最伤神。三分一统休饶舌，公子年来近妇人。
郑州军次书愤·其三
作者：杨圻
朝代：清
体裁：七言绝句

楚歌声里北风多，如此人间将奈何。左抱倾城右举酒，捲帘斟酌看黄河。
郑州军次书愤·其二
作者：杨圻
朝代：清
体裁：七言绝句

雪压山河入虎牢，苍生知己等鸿毛。平生恩怨关天下，不惜倾家买宝刀。
郑州早春思归·其一
作者：杨圻
朝代：清
体裁：五言律诗

幕府春光里，莺花战垒边。一心思故里，举国入新年。金鼓关山月，旌旗江海船。倦游非得已，筋骨不如前。
郑州早春思归·其三
作者：杨圻
朝代：清
体裁：五言律诗

万马河阴戍，东风暖战衣。沙中残雪尽，帐上雁行稀。野哭春无极，乡心花正肥。偶然动幽兴，张翰岂知几。
郑州早春思归·其二
作者：杨圻
朝代：清
体裁：五言律诗

严助东归日，乡关道未通。军情催鬓白，月令及梅红。九死犹人下，全家尽贼中。丈夫心许国，不必在成功。
郑州柳
作者：杨圻
朝代：清
体裁：七言绝句

道傍杨柳犹相识，马上参军万里愁。一别销魂汉南树，西风瘦尽郑州楼。
郑州赠杨发堪
作者：杨圻
朝代：清
体裁：五言律诗

嗟尔家何在，潇湘战垒边。却从勋旧后，共话中兴年。亡命心犹壮，还乡梦不前。异哉儿女恨，同病一相怜。
郑州赠黄参议
作者：杨圻
朝代：清
体裁：五言律诗

尔我同萧瑟，诗人亦可哀。艰难犹恋主，歌哭一登台。落日营中大，孤城雪里开。干戈携八口，妻子贼边来。
郧西县寺晚顿
作者：杨圻
朝代：清
体裁：五言律诗

一入郧西寺，松凉万壑风。河流归马外，山照暮蝉中。白日成今古，青天见色空。壁间佳句在，万一碧纱笼。
郧阳峡诗
作者：杨圻
朝代：清
体裁：古风

辛丑七月末，侍宦浮汉左。秋色过云梦，山城烟水锁。郧阳峡中寺，鸱尾势磊砢。秀木欲微脱，寒花有馀朵。江水与眉平，暮绿对深坐。虚堂搜形胜，秦州山万垛。落日为丹黄，意态画不可。须臾渐杳冥，灯烛见船舵。天河翻在下，万象欲倒堕。今夜江无月，暗黑荡渔火。星斗忽破碎，天水俱涾沱。两岸山木喧，中夜数翻簸。西风捲柯叶，抛掷杂山果。猿哀幽壁高，雁拍惊沙夥。凝然百籁寂，众睡醒独我。悲哉秋之气，造物亦坎坷。何况人世事，轗轲理无那。大人性骨鲠，嫉恶群小㦬。一麾当雄关，恩遇独负荷。专城异迁谪，何如侍青琐。戴鹤渡郢郧，悠然浮吴舸。屈宋兹土彦，哀歌托婀娜。楚人善悲秋，感者无顽懦。
郧阳红滩石皆采色望之若碧云绛霞嵯峨水际
作者：杨圻
朝代：清
体裁：古风

一日行十里，半日过一滩。计程怯途远，恋景忘路难。急流抉江底，掀石使上攒。胭脂画云骨，化作珊瑚杆。望如千顷荷，倾攲花叶团。又如五色书，万卷随手摊。蜀天晚霞飞，秦岭落日丹。共兹天水光，回荡成奇观。高峰自开辟，上有清猿叹。暝色迎船头，山虚生夕寒。松栝皆静立，一月翻飞湍。独游江汉永，感斯秋夜阑。孤情畏荒寂，空舲听波澜。
郧阳西滩
作者：杨圻
朝代：清
体裁：五言律诗

木落清江急，青天山水寒。抱琴来峡里，一为蜀僧弹。猿啸千山响，悲哉行路难。扁舟郧子国，终夕咽风滩。
酒后大雪登辽东城有感·其一
作者：杨圻
朝代：清
体裁：七言绝句

三边积雪拥层楼，五将驱兵动地愁。直北关山行不得，有人鸦背瞰幽州。
酒后大雪登辽东城有感·其七
作者：杨圻
朝代：清
体裁：七言绝句

防胡终古重羁縻，肉食何人致寇师。白骨如山君不见，江楼夜夜舞波斯。
酒后大雪登辽东城有感·其三
作者：杨圻
朝代：清
体裁：七言绝句

猿臂将军冰在须，孤军谁为护储胥。荒江积雪三千里，靺鞨山河肃慎墟。
酒后大雪登辽东城有感·其九
作者：杨圻
朝代：清
体裁：七言绝句

黑水迢迢胡马趋，汉兵失道夜相呼。孤城深锁千山雪，飞鸟前头吊郅都。
酒后大雪登辽东城有感·其二
作者：杨圻
朝代：清
体裁：七言绝句

盘马弯弓苜蓿肥，金汤大好启戎机。雪花如掌阴山白，不照金樽照铁衣。
酒后大雪登辽东城有感·其五
作者：杨圻
朝代：清
体裁：七言绝句

似闻貂锦丧胡尘，马革男儿气不伸。几点夕阳诗送尽，寒山苍翠画无人。
酒后大雪登辽东城有感·其八
作者：杨圻
朝代：清
体裁：七言绝句

汉唐皇帝靖夷歌，不惜和亲换止戈。纵使龙城飞将在，边功不及美人多。
酒后大雪登辽东城有感·其六
作者：杨圻
朝代：清
体裁：七言绝句

雪没辕门铁锁开，空营啄肉北风哀。将军伏剑寒沙里，胡马长驱万骑来。
酒后大雪登辽东城有感·其十
作者：杨圻
朝代：清
体裁：七言绝句

逐鹿中原举国空，边军力尽更张弓。黄金白骨知多少，都在营州落照中。
酒后大雪登辽东城有感·其十一
作者：杨圻
朝代：清
体裁：七言绝句

九合诸侯事惘然，三分犹得靖烽烟。江流不限南风竞，门外津桥啼杜鹃。
酒后大雪登辽东城有感·其十二
作者：杨圻
朝代：清
体裁：七言绝句

层台美酒饮千钟，日落清歌欲荡胸。醉里未忘关塞气，玉人扶定看卢龙。
酒后大雪登辽东城有感·其四
作者：杨圻
朝代：清
体裁：七言绝句

孤注燎原壁上观，拚将投器太无肝。元戎挥扇从容定，塞上南风六月寒。
酒家见梅题壁·其一
作者：杨圻
朝代：清
体裁：七言绝句

酒楼都傍青山下，篱落家家尽放梅。太息江南烟水气，独钟酒保菜佣来。
酒家见梅题壁·其二
作者：杨圻
朝代：清
体裁：七言绝句

青山脚下梅花里，犊鼻当垆是可儿。三致千金封万户，何曾修到是清奇。
酒泉子
作者：杨圻
朝代：清
体裁：词

数点飞花。宝瑟沈沈人倦。捲帘看，春水浅。柳丝斜。小屏风上春山小。锦帏烟自枭。又黄昏，花影悄。上窗纱。
酬了上人见过
作者：杨圻
朝代：清
体裁：古风

秋色淡如此，清川风水閒。无人到林际，有鸟向前山。碧涧乱红树，霜枫酡醉颜。僧衣带云气，下来翠微间。坐语青松根，相送开柴关。暮寒映萝月，策杖成独还。
醇王前岁道出星洲存问华侨主闽人李清渊家洵邸今岁来主潮人佘氏园林洞庭张乐其事幽胜·其二
作者：杨圻
朝代：清
体裁：五言律诗

驿路花如锦，年年惯送迎。南荒犹父老，北极自阴晴。客馆春灯满，天潢夜气清。炎洲松柏少，不解岁寒情。
醉太平
作者：杨圻
朝代：清
体裁：词

欢成恨成。钟情薄情。算来都是飘零。真不分不明。酒醒梦醒。风声雨声。一更听到三更。又四更五更。
醉太平
作者：杨圻
朝代：清

欢成恨成，钟情薄情，算来都是飘零，真不分不明。酒醒梦醒，风声雨声，一更听到三更，又四更五更。
醉思凡
作者：杨圻
朝代：清
体裁：词

吴关楚关。风寒露寒。今宵酒醒云间。草桥边月弯。云湾水湾。孤村乱山。黄昏马上更阑。过金陵水滩。
醉花阴·石泉县宿十二岭
作者：杨圻
朝代：清
体裁：词

客舍桃花开似雪。一树东风急。疏雨过峰来，马上黄昏，山上莺啼月。思乡无奈归心切。况是经年别。何处最销魂，白露横空，梦冷春衾热。
醉花阴·石泉县宿十二岭
作者：杨圻
朝代：清

客舍桃花开似雪，一树东风急。疏雨过峰来，马上黄昏，山上莺啼月。思乡无奈归心切，况是经年别。何处最销魂，白露横空，梦冷春衾热。
醉落魄·庚子七月，重游西泠，曲院荷风，长夜幽绝，回忆乙未偕道清画船穿藕之乐，不觉怆然
作者：杨圻
朝代：清
体裁：词

梦回凉澈。早眠情味谁关切。藕风香冷吹秋骨。怕捲珠帘，不忍见秋月。西泠旧梦弹瑶瑟。幽情欲向寒花说。鸳鸯容易啼秋别。烟水潇潇，幽恨几时歇。
醉落魄·秋来昆明，烟水明瑟，月下残荷万柄，因风自凄，竟夕有声。昔者移衾湖上，信宿而去，每见清辉，辄念奇胜
作者：杨圻
朝代：清
体裁：词

繁华销歇。玉泉山下行人绝。离官夜浸烟波阔。红藕香流，水殿闭秋月。渔歌徐发。石鲸西畔秋如雪。伤心祇有渔翁说。头白山青，不忍怨亡国。
醉落魄·许昌晓发寄新妇霞客广陵时甲辰三月
作者：杨圻
朝代：清

者番真别，心头蘸上愁如结。画梁燕子和侬说，来日窗前，含泪坐红雪。江南拾翠芳菲节，小屏花睡香云热。五更风里流莺咽，马上关山，和梦拥残月。
醉落魄·许昌晓发，寄新妇霞客广陵，时甲辰三月
作者：杨圻
朝代：清
体裁：词

者番真别。心头蘸上愁如结。画梁燕子和侬说。来日窗前，含泪坐红雪。江南拾翠芳菲节。小屏花睡香云热。五更风里流莺咽。马上关山，和梦拥残月。
采桑子·梁园卧病，愁困已深，时甲辰三月也
作者：杨圻
朝代：清
体裁：词

绿窗朱户无人见，春日炎炎。午睡淹淹。满树花开不捲帘。醒来一晌慵开眼，蜂自喃喃。蝶自纤纤。满树花飞不捲帘。
里居感怀
作者：杨圻
朝代：清
体裁：五言律诗

独有躬耕乐，谁为梁父吟。还家如客舍，久别失乡音。花落春泉满，莺啼野木深。衰时依老母，未敢说雄心。
重游碧云寺
作者：杨圻
朝代：清
体裁：七言绝句

十六年来松抱枝，功名两字鬓成丝。重来祇怕山僧问，昂首天空云起时。
重游西庄观水嬉感旧
作者：杨圻
朝代：清
体裁：五言律诗

重到西庄里，童年竹马还。里人生白发，老屋对青山。日晚画船散，衣香烟水间。群舟张网密，鱼急海鸥閒。
重至星洲
作者：杨圻
朝代：清
体裁：五言律诗

重到百蛮游，山中旧屋留。飞泉饮酒石，大木读书楼。燃烛林塘夕，推窗江海秋。忽思寻旧友，仗策过峰头。
重过曾氏林亭·其一
作者：杨圻
朝代：清
体裁：五言律诗

竹里辛夷坞，春来幽事赊。閒时读周易，馀地种荷花。细雨鸣茶火，轻雷爆笋芽。人生如传舍，所得暂为家。
重过曾氏林亭·其二
作者：杨圻
朝代：清
体裁：五言律诗

棋罢众山晚，纱窗岚翠虚。水房荷芰密，微雨上灯初。夜色松梧绿，园林闻读书。何当期裴迪，再赋辋川居。
重阳过京口
作者：杨圻
朝代：清
体裁：五言绝句

九日无风雨，江南未觉秋。水清山月白，十醉润州楼。
野寺
作者：杨圻
朝代：清
体裁：七言绝句

烟柳迢迢入楚天，江南春色总堪怜。当时文畅游河朔，尚忆贞元十九年。
野岸
作者：杨圻
朝代：清
体裁：五言律诗

溪里渡蜂蝶，清波三两湾。游人来野岸，幽鸟满春山。煮酒青林下，流杯白石间。晚来莺燕急，祇有鹭鸶閒。
金山寺
作者：杨圻
朝代：清
体裁：五言律诗

波心浮玉寺，云际妙高台。积雪山相压，长江月下来。卅年今昔事，两代废兴哀。水落龙吟起，开楼且百杯。
金山寺
作者：杨圻
朝代：清

波心浮玉寺，云际妙高台。积雪山相压，长江月下来。卅年今昔事，两代废兴衰。水落龙吟起，开楼且百杯。
金川诗
作者：杨圻
朝代：清
体裁：五言律诗

筇笮江流绿，溪山战火红。五丁开蜀道，诸将渡蚕丛。花竹春多雨，旌旗夜有风。劳师三十载，独数满臣功。
金缕曲·二月十八醉梦得句「楼外江山风月里小栏干消尽英雄泪」有触斯感为倚金缕曲
作者：杨圻
朝代：清

富贵非吾意，且由他飘飘身世，悠悠天地。自古清狂能饮酒，间甚人间閒事。拚十日登高大醉，楼外江山风月里。小栏干消尽英雄泪，烟柳恨，何时已。偶然掩卷闲凝睇，忽惊心莺花三月，风云万里。不合时宜休挂齿，微笑拂衣而起，都道是少年意气。别具清愁人不解，梦魂中醒也何曾睡。还咄咄，书空字。
金缕曲·二月十八，醉梦得句「楼外江山风月里，小栏干、消尽英雄泪」，有触斯感，为倚金缕曲
作者：杨圻
朝代：清
体裁：词

富贵非吾意。且由他、飘飘身世，悠悠天地。自古清狂能饮酒，问甚人间閒事。拚十日、登高大醉。楼外江山风月里，小栏干、消尽英雄泪。烟柳恨，何时已。偶然掩卷閒凝睇。忽惊心、莺花三月，风云万里。不合时宜休挂齿，微笑拂衣而起。都道是、少年意气。别具清愁人不解，梦魂中、醒也何曾睡。还咄咄，书空字。
金缕曲·送孟龙从弟北行
作者：杨圻
朝代：清
体裁：词

不尽凄凉意。更那堪、数峰荒翠，霜林如醉。送我归京曾几日，今又送君去矣。算人世、别离而已。客去楼空千里目，正一江秋水斜阳底。摇落恨，空相对。年来我亦风云气。寄閒情、金樽低酌，危栏孤倚。都道新丝容易买，脱手何从绣起。谁识得、马周心事。自古英雄无长策，纵因人成事终非计。天下事，销魂耳。
金缕曲·送孟龙从弟北行
作者：杨圻
朝代：清

不尽凄凉意，更那堪数峰荒翠，霜林如醉。送我归京曾几日，今又送君去矣。算人世别离而已。客去楼空千里目，正一江秋水斜阳底。摇落恨，空相对。年来我亦风云气。寄閒情金樽低酌，危栏孤倚。都道新丝容易买，脱手何从绣起。谁识得马周心事，自古英雄无长策，纵因人成事终非计。天下事，销魂耳。
金谷园曲
作者：杨圻
朝代：清
体裁：古风

洛阳自古说繁华，几度兴亡问落花。游客独寻金谷路，牧童閒指石崇家。香尘流水看不足，满眼山邱感华屋。中散弹琴怨未终，华亭鹤唳哀相续。太康清宴万家春，一代豪华数季伦。赌富无人轻戚里，闲居有赋笑安仁。倾都帐饮朱轮聚，未央夜诏拜征虏。错疑声色是风流，不爱林泉爱歌舞。河阳别馆起笙歌，水榭云房列绮罗。宝帐飘香珠落索，画屏却月玉嵯峨。曾是嫦娥修月府，嫏嬛深锁春无主。名园只合美人居，可怜粉黛皆尘土。梁家少女美垂髫，金屋何人贮阿娇。独有齐奴垂一顾，明珠三斛换纤腰。绿珠生小心常捧，雅擅宫商自矜宠。歌罢微怜皓齿寒，舞馀犹怯明珰重。芳轮辗转玉骢轻，红泪啼妆别母行。万炬迎来花月夜，香车拥入失天明。将军夜醉春眠美，好梦如云扶不起。绿杨水暖弄妆迟，满院莺声催梳洗。银屏珠箔护凉台，夜半春寒拥夜来。玉笛一声清弄歇，沉香火底报花开。鼎湖寂寞回龙驭，明年宫阙昏尘雾。玉手薰香事早朝，三公七贵都非故。新声初制郁轮袍，满坐公卿狗尾貂。捧出紫云亲度曲，水精帘捲月轮高。绝代佳人难再得，从此东都慕颜色。黄金无计救全家，白骨如山殉倾国。中书新贵意轻狂，走索云鬟侍象床。忽发狂言惊杜牧，已闻矫诏杀王章。层台百尺开清宴，水佩风裳秋似练。羯鼓声高酒半酣，门前缇骑收廷掾。将军回顾别蛾眉，黄犬东门信有之。爱惜倾城输范蠡，烟波悔不载西施。美人恸哭事至此，义不独生请先死。君恩似海恨似山，妾貌如花命如纸。鸺鹠骤叫早黄昏，舞袖零星碧血痕。同向青陵台畔去，落花如梦葬春魂。北邙芳草年年绿，人间万事如转毂。流水桃花值暮春，斜阳牛背山阳曲。故墟井邑近清明，晋代衣冠邱陇平。日落高原横万骑，阵图新筑伏波营。玉垒春深旌旗静，游人到此伤烟景。燕迷红树认空楼，蝶下平芜寻废井。华林柳色敞辕门，胜日观兵芝盖翻。画角一声归马晚，千营烟月带孤村。归来煮酒丛台下，不赋阿房赋马射。灯火梨花诗思清，潇潇幕府青山夜。肠断花飞寒食天，春愁哀怨宝筝弦。莫弹金谷园中事，楼外千山啼杜鹃。
金谷园曲并序
作者：杨圻
朝代：清

洛阳自古说繁华，几度兴亡问落花。游客独寻金谷路，牧童闲指石崇家。香尘流水看不足，满眼山邱感华屋。中散弹琴怨未终，华亭鹤唳哀相续。太康清宴万家春，一代豪华数季伦。赌富无人轻戚里，閒居有赋笑安仁。倾都帐饮朱轮聚，未央夜诏拜征虏。错疑声色是风流，不爱林泉爱歌舞。河阳别馆起笙歌，水榭云房列绮罗。宝帐飘香珠落索，画屏却月玉嵯峨。曾是嫦娥修月府，乡擐深锁春无主。名园只合美人居，可怜粉黛皆尘土。梁家少女美垂髫，金屋何人贮阿娇。独有齐奴垂一顾，明珠三斛换纤腰。绿珠生小心常捧，雅擅宫商自矜宠。歌罢微怜皓齿寒，舞馀犹怯明珰重。芳轮辗转玉骢轻，红泪啼妆别母行。万炬迎来花月夜，香车拥入失天明。将军夜醉春眠美，好梦如云扶不起。绿杨水暖弄妆迟，满院莺声催梳洗。银屏珠箔护凉台，夜半春寒拥夜来。玉笛一声清弄歇，沉香火底报花开。鼎湖寂寞回龙驭，明年宫阙昏尘雾。玉手熏香事早朝，三公七贵都非故。新声初制郁轮袍，满坐公卿狗尾貂。捧出紫云亲度曲，水精帘卷月轮高。绝代佳人难再得，从此东都慕颜色。黄金无计救全家，白骨如山殉倾国。中书新贵意轻狂，走索云鬟侍象床。忽发狂言惊杜牧，已闻矫诏杀王章。层台百尺开清宴，水佩风裳秋似练。羯鼓声高酒半酣，门前缇骑收廷掾。将军回顾别蛾眉，黄犬东门信有之。爱惜倾城输范蠡，烟波悔不载西施。美人恸哭事至此，义不独生请先死。君恩似海恨似山，妾貌如花命如纸。鸺鹠骤叫早黄昏，舞袖零星碧血痕。同向青陵台畔去，落花如梦葬春魂。北邙芳草年年绿，人间万事如转毂。流水桃花值暮春，斜阳牛背山阳曲。故墟井邑近清明，晋代衣冠邱陇平。日落高原横万骑，阵图新筑伏波营。玉垒春深旌旗静，游人到此伤烟景。燕迷红树认空楼，蝶下平芜寻废井。华林柳色敞辕门，胜曰观兵芝盖翻。昼角一声归马晚，千营烟月带孤村。归来煮酒丛台下，不赋阿房赋马射。灯火梨花诗思清，潇潇幕府青山夜。肠断花飞寒食天，春愁哀怨宝筝弦。莫弹金谷园中事，楼外千山啼杜鹃。
金陵江楼
作者：杨圻
朝代：清
体裁：七言绝句

长风吹上凤凰台，白鹭青天倦眼开。醉客满楼残照里，手扶红粉看潮来。
金陵雪后渡江
作者：杨圻
朝代：清
体裁：五言律诗

风急春灯乱，江梅杂酒香。乱山鸣鼓角，大雪没牛羊。骨冷成今世，诗雄入大荒。中途多盗贼，颦蹙喜还乡。
钟逊庵以事谪新疆二年赦归遇之于上海为道西陲行役之况兼出玉门道中杂诗见示作出塞曲赠之·其一
作者：杨圻
朝代：清
体裁：七言绝句

人生到此玉门关，不是逋臣泪亦潸。春雪断人行不得，马头万点月支山。
钟逊庵以事谪新疆二年赦归遇之于上海为道西陲行役之况兼出玉门道中杂诗见示作出塞曲赠之·其三
作者：杨圻
朝代：清
体裁：七言绝句

回日山河易姓名，铜驼再见话更生。君恩别有终身处，不受风霜骨不清。
钟逊庵以事谪新疆二年赦归遇之于上海为道西陲行役之况兼出玉门道中杂诗见示作出塞曲赠之·其二
作者：杨圻
朝代：清
体裁：七言绝句

忽闻南雁过关头，从此惊魂飞戍楼。一夜尽从来路去，肃州东下是甘州。
钱塘江上
作者：杨圻
朝代：清
体裁：五言律诗

牵萝扪绝壁，百丈见沧洲。风月乱松壑，操舟放下游。江峰高见雪，海日夜明楼。何必弃妻子，诛茅期后游。
铜雀台春感
作者：杨圻
朝代：清
体裁：五言律诗

邺城烟草绿，举目一惊心。兵马客将老，楼台春已深。倦游似王粲，百战老陈琳。玄鬓登临地，河山如古今。
锡兰诗
作者：杨圻
朝代：清
体裁：五言律诗

二月南风作，春云海上生。山深樵木响，日暖采珠明。游女都骑象，蛮奴喜射鲸。国人踪迹少，那得不伤情。
长亭怨慢·秋柳
作者：杨圻
朝代：清
体裁：词

最清楚、长亭官道。十里西风，一鞭残照。容易天涯，来时南浦暗芳草。如今攀折，更一半、霜推掉。黄到不成丝，能挂得、斜阳多少。潦倒。记听莺筑馆，烟雨暗堤春老。妆楼梦断，正新雁、一声过了。千万点、马上关山，带残月、开门行早。空写尽江潭，独自相思人杳。
长亭怨慢·秋柳
作者：杨圻
朝代：清

最清楚长亭官道，十里西风，一鞭残照。容易天涯，来时南浦暗芳草。如今攀折，更一半霜推掉。黄到不成丝，能挂得斜阳多少。潦倒。记听莺筑馆，烟雨暗堤春老。妆楼梦断，正新雁一声过了。千万点马上关山，带残月开门行早。空写尽江潭，独自相思人杳。
长城
作者：杨圻
朝代：清
体裁：七言绝句

北却强胡万里过，当时城旦尽怨歌。即今留得防胡策，汉武秦皇功孰多。
长城月 满江红调 破张作霖
作者：杨圻
朝代：清
体裁：词

一片长城，白莽莽、山高月小。想当日、金戈铁马，兴亡多少。清角声声人马起，戍旗猎猎庐龙晓。霍嫖姚、塞上立边功，平戎早。男儿事，沙场好。驱兵去，榆关扫。看白山黑水，天无飞鸟。刁斗声惊程不识，将军名字惊边徼。笑胡儿、不敢过辽西，窥春草。
长安春
作者：杨圻
朝代：清
体裁：古风

桃花满宫红似火，一院晓寒长门锁。美人踏雨抱绿房，韶光艳色心暗伤。远春极天画不得，相思直接天山北，天山三月飞狂雪。
长平公主曲
作者：杨圻
朝代：清
体裁：古风

景山楼殿锁春光，红阁年年发海棠。一代君臣亡国恨，两朝儿女返生香。放勋二女英皇体，长平阿姊昭仁弟。教养宫中有大家，红牌家法敦诗礼。太液春浓玩物华，两宫传语召香车。龙楼问寝家人礼，凤辇陪游帝女花。百花风底妆初靓，并立琼轩去定省。万方多难不知愁，爱日绵绵蓬壶静。六龙御宇万民欢，昭雪忠良罪不宽。一意平辽思颇牧，用心弭盗恤饥寒。圣明天子治安切，一日万几励忧惕。有君如此叹才难，十七年中五十易。金床玉几隐痌瘝，寇盗纷纷事大难。三峡烽烟横剑阁，二陵风雨下潼关。西南鼓角连湖广，平台召对求忠谠。各道疆臣尽苟安，更番宰辅犹朋党。督师慷慨枕金戈，饮马长城喋血多。一出国门成万里，蒙恬王剪恨如何。官家从此心怀恶，憔悴深宫惨不乐。满地江湖鸿雁来，中原野哭连河朔。贵妃颦笑解忧劳，小阁薰香侍退朝。为有温存承雨露，转将欢笑慰娇娆。频年忧国勤宵旰，今年再报河南乱。此日重寻卢象升，当时错杀袁崇焕。君王内顾复吞声，玉树彫伤忆悼灵。每为望思传减膳，更怜多病惜倾城。倾城思子啼罗绮，玉骨支离扶不起。拥膝恩深问暖寒，捧心愁绝慵梳洗。雪衣惨澹咒离魂，钿盒悽凉誓连理。中元风露最凄清，夕殿衾寒圣主情。三十六宫都见月，甘泉夜醮到天明。上阳花草千门锁，寒食清明忆灯火。日暖长杨侍辇游，风明絮阁吹笙坐。云鬟不睹像生花，晶盘谁进江南果。兵马悠悠意惘然，玉环如在若为怜。君王莫自歌长恨，死别无多祇二年。桑乾河上鬼夜哭，宁武关头乌啄肉。大星如月落前军，西路烟尘如破竹。中宫进馔惨无欢，相对天颜泪不乾。皇帝比来何太瘦，欷歔举箸劝加餐。广宁门外昏尘雾，南内惊闻渔阳鼓。临朝不见一人来，九庙沉沉哭太祖。夜呼皇子换衣裳，惨对髫龄教出亡。此去明知成死别，抚摩怜惜断肝肠。皇子出宫狂呼酒，只有承恩依左右。此时神鬼尽呼号，三尺龙泉提在手。酒酣起入寿宁宫，宫门月黑萧萧风。可怜皇帝忧勤事，都在椒房涕泪中。椒房涕泪问朝事，今日何须庇妻子。我家半壁有陪京，事尚可为胡留此。君王回顾泪潸然，骨肉今当速自全。自古国君殉社稷，我行在后卿请先。皇后逡巡起承旨，袁妃再拜谢赐死。此时两主入宫门，痛绝惊魂不能视。生儿杀儿儿莫嗟，奈何生我帝王家。何如从母全家死，地下相随伴阿爹。儿生从父死从母，国破家亡敢独后。他生不到贵人家，来世愿为太平狗。君王拔剑泪如线，欲斫不斫走绕殿。后妃浴血在一旁，姊妹牵衣齐掩面。雪肤花貌化游魂，珠帘玉砌殷红溅。此时钟鼓报黎明，弃剑掷地酒亦醒。草草出宫一回首，宫中白骨堆纵横。昭阳恩爱一朝绝，锦绣山河不独生。步上煤山红阁里，四顾宫城烽火起。兆民何罪在朕躬，遗诏书襟犹罪己。花里君臣毕命时，阁西第七海棠枝。鼎湖波静骑龙去，三日人间尽不知。皇子难容外家第，长平五日还魂异。仓皇扶入武安家，血肉模糊埋玉臂。满座王侯狗尾新，茶棚哭临但平民。公卿认贼呼天子，不及黄门一寺人。凝碧池头齐拜舞，金瓯已破何人补。貂蝉朝士尽从龙，袍裤宫人能刺虎。三桂回军赴杏山，辽东廷哭乞师还。八旗壮士风云会，王气东来山海关。王气东来贼西走，扫荡豺狼定九有。两朝禅嬗非战争，天下得之流寇手。甲申三月大明亡，甲申五月清祚昌。吊民伐罪上尊谥，诏令天下皆持丧。草间穿冢馀父老，百姓哀思皇帝好。非如舆榇李重光，岂是降幡陈叔宝。四海欣看迎梓宫，长陵左纛制何崇。大哉周室封箕子，邈矣炎刘祀鲁公。有诏封侯世奉祭，赐爵延恩同带砺。似闻公主在民间，早选清才似王济。流离皇子在泥涂，如此风霜定有无。万里死生断消息，思皇骨血此遗孤。上书削发诏不许，此是吴王偏怜女。便为萧郎筑凤台，好教弄玉随仙侣。犊车鱼笏媵乘鸾，驸马威仪是汉官。看到乐昌圆破镜，高皇龙种尽平安。钟陵天判云中下，人间犹看天孙嫁。沁水园田内府钱，丛铃碎佩银潢夜。周郎才调复温存，夜拥春寒话返魂。九死未能酬故国，再生犹得荷新恩。金根玉勒紫驼釜，新筑平阳公主府。夫婿青春比翼欢，哀家方寸攀髯苦。国破山河满眼中，朝朝啼泪唾壶红。妆楼犹见含章树，肠断新恩出故宫。春风秋雨愁茕独，翠袖单寒卧金屋。都尉明年赋悼亡，吹箫鹤市哀相续。灵药难教再返生，旧臣遗老俱颦蹙。紫玉魂来阴火红，穷泉应见先皇哭。温明秘器下东园，新赐墓田鄠杜曲。招魂犹上乐游原，红叶无情沟水绿。桃花开到殡宫深，落日牛羊辨陵谷。本朝开国际明良，武帝旌旗捲八荒。收拾人心功第一，六军缟素祭怀王。当时盛德迈汤武，三百年来置陵户。银海沉沉金雁飞，行人争拜昭陵土。金粟堆前松柏哀，凄凉弓剑已尘埃。熊罴夜守翠微静，玉马晨趋风雨来。煤山花发莺啼晓，城阙阴阴闭烟草。野史方嗟明故宫，游人又说唐天宝。神武门前春水流，玉河车马去悠悠。衣冠文物都消歇，尚有诗人一二留。前朝兴废悲异代，后人凭吊前人再。莫问王孙事已非，可怜帝子家何在。天寿山高万壑深，杜鹃啼遍十三陵。人间谁咏长平曲，万岁千秋望帝心。
长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其三
作者：杨圻
朝代：清
体裁：七言绝句

珠箔飘灯看海棠，醉眠花里夜茫茫。醒来骑马五更去，三日红衾留酒香。
长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其二
作者：杨圻
朝代：清
体裁：七言绝句

陶侃当年雄八州，过江名士不知愁。千门丝管迎寒食，万幕貔貅拥上游。
长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其五
作者：杨圻
朝代：清
体裁：七言绝句

小玉当筵捧一觞，清诗从此满荆湘。比来踪迹肠堪断，流寓长安李十郎。
长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其六
作者：杨圻
朝代：清
体裁：七言绝句

鹦鹉洲边载酒行，通家文字忆深情。桃花春水来天地，一客投诗哭正平。
长沙吾宗人叶焕彬先生德辉博极群书为西南鸿儒去岁丁卯三月湘乱作被杀天下惊惜之及今三月死一年矣诵其前岁丙寅三月在汉赋诗见赠有万口樱桃说姓名之句有伤死友兼怅前游·其四
作者：杨圻
朝代：清
体裁：七言绝句

羯鼓声高花满枝，自来檀板按新词。天公惜我春宵短，故使江城月坠迟。
长相思
作者：杨圻
朝代：清
体裁：词

带也松。鬓也松。双燕飞来阵阵风。相思山万重。酒也浓。香也浓。小院人归灯火红。马嘶春月中。
长相思
作者：杨圻
朝代：清
体裁：词

星不明。月不明。暗里人来一点镫。苍苔深处行。来得成。去不成。城上谯楼打五更。花间春雨声。
长相思
作者：杨圻
朝代：清

星不明，月不明，暗里人来一点钟，苍苔深处行。来得成，去不成，城上醮楼打五更，花间春雨声。
长相思
作者：杨圻
朝代：清
体裁：词

爆竹声。笑语声。水殿烧香风露清。荷花天欲明。去岁情。今岁情。雪里红梅风里灯。翠云裘子轻。
长相思
作者：杨圻
朝代：清

爆竹声，笑语声，水殿烧香风露清，荷花天欲明。去岁情，今岁情，雪裹红梅风里灯，翠云裘子轻。
长相思
作者：杨圻
朝代：清
体裁：词

红满枝。绿满枝。风响春旗高柳辞。津桥归马嘶。回首迟。恨可思。销尽春魂莺不知。洛城花乱时。
长相思·元宵感书星洲旅壁
作者：杨圻
朝代：清
体裁：词

打四更。打五更。万户千门月里镫。高楼催酒声。醉不成。睡不成。天上人间忆玉京。沈香烧到明。
长相思·南溟山居池兴
作者：杨圻
朝代：清
体裁：词

柳暗堤。水拍篱。小小房栊浅浅池。荷花三两枝。帘捲迟。烛照时。一片斜风细雨吹。茶烟高下移。
长相思·春雨潺潺，梦中得「落花和梦轻」之句，晚起雨已歇，因足成之
作者：杨圻
朝代：清
体裁：词

枕上听。到平明。雨满池塘流水声。落花和梦轻。小阁清。闻早莺。镜里晓云开画屏。乱山天外青。
长相思·闺思
作者：杨圻
朝代：清
体裁：词

月又弯。人未还。无限离情强自瞒。自瞒终是难。太无端。不堪看。金锁门儿一半关。落花风正寒。
长相思·闺思
作者：杨圻
朝代：清

月又弯，人未还，无限离情强自瞒，自瞒终是难。太无端，不堪看，金锁门儿一半关，落花风正寒。
閒居·其一
作者：杨圻
朝代：清
体裁：五言律诗

蝉响风初定，花肥雨自疏。青山争入户，红袖自烹鱼。江水磨樵斧，秋阳曝汉书。常时思故国，一晌梦扶馀。
閒居·其二
作者：杨圻
朝代：清
体裁：五言律诗

草堂门不闭，习静远尘嚣。白日风情畅，青云气色高。溪幽芳草塞，江热夜霞烧。抱瓮平生志，何须问桔槔。
问刍水竹居山明波媚掩映洞房复室间极湖山粉黛之乐今没入官游此感赋·其一
作者：杨圻
朝代：清
体裁：五言律诗

金谷园中事，齐奴载酒过。高台清夏好，乔木夜凉多。曲院生风月，佳人看芰荷。十年得歌舞，未必是蹉跎。
问刍水竹居山明波媚掩映洞房复室间极湖山粉黛之乐今没入官游此感赋·其二
作者：杨圻
朝代：清
体裁：五言律诗

看竹何须问，重来百感生。径閒杂花落，窗静一峰明。罗绮经秋滑，笙歌隔水清。犹疑风月夜，水面捲帘声。
闰三月初九日故都至青岛次日即病卧榻一旬春寒特甚花事遂迟病起樱花落尽而他花正盛满坑满谷皆红紫也·其一
作者：杨圻
朝代：清
体裁：七言绝句

病起开门泼晓霞，千峰红树万人家。天公有意怜诗客，十日春寒为养花。
闰三月初九日故都至青岛次日即病卧榻一旬春寒特甚花事遂迟病起樱花落尽而他花正盛满坑满谷皆红紫也·其二
作者：杨圻
朝代：清
体裁：七言绝句

海上春深岛屿青，汀洲无浪雨冥冥。黄莺啼遍千山晓，花里家家煮酒听。
闰月半清明感怀岳阳时在保定军中
作者：杨圻
朝代：清
体裁：五言律诗

黄鸟鸣风柳，今年客范阳。两河来马背，三峡入猿肠。飘泊独成久，繁华心暗伤。桃花春涨发，万里怨清湘。
闲居
作者：杨圻
朝代：清

蝉响风初定，花肥雨自疏。青山争入户，红袖自烹鱼。江水磨樵斧，秋阳曝汉书。常时思故国，一晌梦扶馀。草堂门不闭，习静远尘嚣。白日风情畅，青云气色高。溪幽芳草塞，江热夜霞烧。抱瓮平生志，何须间桔槔。
闺意
作者：杨圻
朝代：清
体裁：五言律诗

原知了无益，转自觉依违。花落心何急，莺啼梦已归。登楼听夜雨，烧烛剪春衣。芳草明年绿，还家马似飞。
闻丰祚欲游学法国遣悲·其一
作者：杨圻
朝代：清
体裁：五言律诗

世乱念儿女，音书战垒边。尔行将万里，母死及三年。皮骨虽能健，风尘独自怜。江南消息恶，多寄数行笺。
闻丰祚欲游学法国遣悲·其二
作者：杨圻
朝代：清
体裁：五言律诗

无母常依父，思家但忆儿。关山今百战，骨肉各何之。舐犊妻亡后，从军我老时。近来心里苦，莫喜鬓无丝。
闻妇霞客将至岳阳遣舟以诗迎之·其一
作者：杨圻
朝代：清
体裁：七言绝句

日日江楼听雨眠，早知诗句到愁边。洞庭三尺桃花浪，催送湘江下水船。
闻妇霞客将至岳阳遣舟以诗迎之·其二
作者：杨圻
朝代：清
体裁：七言绝句

一春白日去堂堂，千里迎君到岳阳。如此烟花三月半，画楼梳洗看潇湘。
闻子威回里一月
作者：杨圻
朝代：清
体裁：五言律诗

江城初夏美，消息故乡天。稻色水无尽，花光莺寂然。伤春人异地，举酒泪今年。应念渔阳客，诗来战垒边。
闻海楼至金陵书寄·其一
作者：杨圻
朝代：清
体裁：五言律诗

金陵春色里，风物正堪悲。莺燕喧乔木，牛羊入废池。江山来祖逖，兵马别邱迟。一笛吴波晚，中流击楫时。
闻海楼至金陵书寄·其二
作者：杨圻
朝代：清
体裁：五言律诗

带甲一何晚，新亭君旧游。烽烟犹故郡，风日自江楼。芳草干云上，春天入海流。韶华弥八极，未暇看吴钩。
闻猿
作者：杨圻
朝代：清
体裁：五言律诗

经年投岭表，南国路溟溟。水乱群猿掷，峰高一客听。啼时风月白，睡觉海山青。林卧松萝瞑，相思迷翠屏。
闻畅威已归广陵
作者：杨圻
朝代：清
体裁：五言律诗

何逊思田里，扬州战垒边。春风吹鼓笛，江色动人烟。一别忽多难，相逢非少年。应知违世用，辛苦未为贤。
闻笛
作者：杨圻
朝代：清
体裁：七言绝句

忽闻吹笛百花洲，袅袅秋波动客愁。帘外凉风红藕落，满身明月上江楼。
闻胡憨之战洛城往复三陷不复有鸡犬声矣西宫牡丹二千株今当花时不知无恙否也民无孑遗遑恤我花
作者：杨圻
朝代：清
体裁：五言律诗

洛阳残破后，知尔亦无家。戎马悲东晋，名园记永嘉。春光荆棘里，姚魏若为花。眼见铜驼恨，生今共一嗟。
阁夜·其一
作者：杨圻
朝代：清
体裁：七言绝句

画阁春星露满空，牡丹如斗月如弓。高窗大几烧红烛，细与英雄纪战功。
阁夜·其二
作者：杨圻
朝代：清
体裁：七言绝句

赢得春风入笔枝，八方无事看花时。平生第一清狂事，题满英雄画竹诗。
陈志皋夫妇飞寄庾岭早梅即寄·其一
作者：杨圻
朝代：清
体裁：七言绝句

岭表今真逢驿使，路旁折赠数枝梅。南雄千里催诗急，水乱云深缩地回。
陈志皋夫妇飞寄庾岭早梅即寄·其三
作者：杨圻
朝代：清
体裁：七言绝句

谷口敲门烟水家，红灯照壁见横斜。暗香一骑诗人笑，急就篇酬顷刻花。
陈志皋夫妇飞寄庾岭早梅即寄·其二
作者：杨圻
朝代：清
体裁：七言绝句

日暮送君云背路，黄昏寄我岭头春。细君夜汲铜瓶冷，也是山村水郭人。
陈志皋夫妇飞寄庾岭早梅即寄·其四
作者：杨圻
朝代：清
体裁：七言绝句

三年即此强人意，韵事差能破寂寥。得句还须传碧落，新诗飞动上云霄。
除夕舟中共渔父饮
作者：杨圻
朝代：清
体裁：五言绝句

江鱼堪下酒，鱼美酒盈壶。一醉明年醒，孤灯雪满湖。
除夕遣悲
作者：杨圻
朝代：清
体裁：七言绝句

东蜀船山是我师，平生风调在深闺。而今输与才人福，但祭梅花不祭诗。
陪南海先生游嵩岳登绝顶共赋
作者：杨圻
朝代：清
体裁：古风

碧落无人迹，其年不可记。先生飘然来，高咏出天地。太室五岳长，诸峰儿孙位。飞鸟翻在下，星辰避其纬。六合平无山，莽苍恣睥睨。南临箕与颍，渊穆高风厉。北瞰京索间，苍然思刘季。大风吹广武，浩浩但云气。虎牢极崤函，东西束形势。落日坠关塞，丹黄邈寒霁。地形如波浪，鳞蹙甚微细。遂有凭陵心，因之以为利。荒哉寸土中，浩劫几沦替。天险初何心，毋乃亦人事。逐鹿走中原，今昔势则异。中原如指掌，默默一俯视。自昔河洛间，往往异人至。英雄已如尘，日月犹未睡。人类居土地，含生无二致。如鱼在天池，彼此何相制。独富兼众养，自雄夺彼贵。才智祸群愚，固拒复深闭。私心除异己，美名窃共卫。一土国万千，岂曰造物意。悠悠成终古，扰扰自今世。莫穷性命源，何取运会义。悲欢殊多事，生杀亦何为。千秋一蟪蛄，万里一蝼蚁。天命何不言，静观任自毙。搔首问真宰，开辟或非计。逆溯盘古前，两仪几兴废。是知造物权，莫自穷其际。大造本不造，其命受有自。虚霩生太昭，思之不可议。大悲从中来，亿万审一二。气化莫或逃，矧兹形色类。孤情吊宇宙，扪石但歔欷。天风微有声，肃肃吹清泪。
陪吴将军登西山之巅席地而坐望樊口武昌之胜
作者：杨圻
朝代：清
体裁：七言绝句

武昌郁郁生春草，樊口悠悠落日閒。尚有清狂谢希逸，独无人处看江山。
陶侃读书堂看梅
作者：杨圻
朝代：清
体裁：七言绝句

路入江村烟水长，春山深掩读书堂。扁舟独下寒溪口，细雨无人闻涧香。
随锄雨行
作者：杨圻
朝代：清
体裁：古风

石花林主有花癖，朝暮荷锄如老农。春来早起云泉暖，短衣窄袖清露丛。胼胝劳苦生至乐，畚锸屏斥奴与僮。园丁治理岂无穫，必出己手兴则浓。吾生栽花必致雨，无烦阿段穿云筒。四十寒暑秘奇迹，其事不爽理莫通。妇稚喧笑助灌溉，园亭日暮人西东。萌芽枝萼喜相告，奇花终岁报亦丰。生理小试齐民术，能尽物性即化工。吾遭人厄饥欲死，但有真乐忧弗攻。平居窃叹天厚我，衰翁六二心犹童。抱瓮私喜腰脚健，灌园乃得安道穷。羁栖所至择花竹，芳菲一亩儒有宫。故王台榭我诗窟，涉想瓮牖多哀鸿。野爨白骨草根尽，安问春闰花信风。平生未萌不足念，其境日蹙心从容。所惭温饱非耕织，生我养我我何功。往往默祷若有应，山水穷尽花柳逢。彼哉多欲据己有，力取智夺时之雄。独乐寡和殊寂寞，天下皆瘦谁适从。华屋邱山早零落，平泉花木今蒿蓬。众人皆巧我守拙，安知我拙巧在中。坐待花开悦情话，斗酒自劳东陵翁。
雁
作者：杨圻
朝代：清
体裁：五言律诗

世乱无长策，东归思故关。高秋心浩荡，一雁浪花间。云水无边夕，江淮几点山。似闻上林苑，苏武已生还。
雁台听泉·其一
作者：杨圻
朝代：清
体裁：五言律诗

高窗山欲暝，积翠见房栊。一鹤立松顶，千峰云海中。江关今乱世，词赋我衰翁。静夜听泉落，潺湲隔涧舂。
雁台听泉·其二
作者：杨圻
朝代：清
体裁：五言律诗

柴门抱山势，群翠绕深房。举步生云气，开门溢涧香。诗因居竹瘦，梦为面泉凉。痼疾烟霞甚，何须海上方。
雁台看雨·其一
作者：杨圻
朝代：清
体裁：五言律诗

早起幽崖屋，焚香喷翠微。数峰云气合，一壑石泉飞。野荠幽人禄，池荷隐士衣。老偿岩谷愿，世网悔前非。
雁台看雨·其二
作者：杨圻
朝代：清
体裁：五言律诗

柴门抱山势，群翠绕深房。举步生云气，开门溢涧香。池上雨声至，窗中花气香。诗因居竹秀，梦为回泉凉。
雁门军歌
作者：杨圻
朝代：清
体裁：七言绝句

斜月西飞渡雁门，枕戈万幕照黄昏。明朝北向弯弓去，三晋云山接五原。
雨中登京口城楼
作者：杨圻
朝代：清
体裁：五言律诗

山郡细雨落，凄凄北固楼。暮潮吞短笛，江草带孤舟。风物向春晚，登临从宦游。聊因归雁急，信宿伴人愁。
雨中绝句
作者：杨圻
朝代：清
体裁：七言绝句

奔泉乱石近潺潺，远见沧洲飞白鹇。一屋烟云关不住，雨中诗似米家山。
雨后月出
作者：杨圻
朝代：清
体裁：五言律诗

城壕湖涨合，凉簟水纹平。荷际暮生雨，开轩花石清。乱蝉收未了，幽鸟意相鸣。风月淡清酌，虚堂生夕明。
雨后溪兴
作者：杨圻
朝代：清
体裁：五言律诗

柴门喧鹜鸭，急雨涨山泉。日出龟升树，溪深马上船。闲行看水木，朗咏入风莲。洒扫松亭里，殷勤待月圆。
雨后自上海归虞山园林得霖苍书知其避湘乱移家至沪明日回舟冒雨访之
作者：杨圻
朝代：清
体裁：五言律诗

左子十年别，书来湖广间。园林喧夜雨，灯火照秋山。知尔甲兵久，况余琴鹤閒。江清风月白，更遣鹢舟还。
雨夜客至留饮
作者：杨圻
朝代：清
体裁：七言绝句

客至呼僮洗玉樽，提壶沽酒出山村。归来花路鸣双屐，雨落千峰人闭门。
雨夜饯别送人归江东
作者：杨圻
朝代：清
体裁：五言律诗

扶病送君去，登舟夜气清。楼花筵外落，江火雨中明。衰老犹为客，饥寒独远行。如何生乱世，于此欲无情。
雨晴邀诸弟小饮雪北香南榭
作者：杨圻
朝代：清
体裁：五言律诗

林亭张小宴，清雨落山池。莺乱忧春尽，花嫣畏日迟。诗名亡国后，酒力少年时。园果逢新荐，樱桃带叶枝。
雨窗清夏
作者：杨圻
朝代：清
体裁：五言律诗

高柳见华寝，清蝉鸣广池。窗幽人语寂，棋急子声迟。荷芰读书处，溪山听雨时。静中遗物我，万象亦吾私。
雨花台
作者：杨圻
朝代：清
体裁：五言律诗

叶落众峰出，金陵秋色哀。渔樵入城去，风雨背江来。洲冷寒鸦绕，山昏暮鼓催。我生何有石，佛法已无台。
雪中有怀放鹤亭之游
作者：杨圻
朝代：清
体裁：五言律诗

水上雪花密，孤山初放梅。忽看酒舫至，远载诗人来。余意在山水，妻狂手玉杯。未输林处士，几辈得追陪。
雪中至南昌
作者：杨圻
朝代：清
体裁：七言绝句

狂愁清兴共天涯，但得新诗莫怨嗟。昨夜九江风雪里，水村山郭有梅花。
雪后过燕子矶
作者：杨圻
朝代：清
体裁：七言绝句

临江霁色动旌旗，一雁横空共所之。夕照千山万山雪，未能成画便成诗。
雪后送人渡江
作者：杨圻
朝代：清
体裁：五言律诗

夜半金陵渡，寒光雪后生。鸡声喧万户，月色闭空城。野岸江逾白，孤舟山欲明。十年游几度，未减少年情。
雪夜
作者：杨圻
朝代：清
体裁：五言律诗

夜静雪已积，天云寒月翻。关山连北极，鼓角满中原。或有丰年兆，谁为减赋言。于今劳剪伐，生也亦何恩。
雪夜
作者：杨圻
朝代：清
体裁：五言律诗

急雪催诗落，风狂席上生。归来杯酒暖，卧后众山明。故郡红梅发，新年白发生。清游前代事，惆怅失欢情。
霓裳中序·唐宫镜
作者：杨圻
朝代：清
体裁：词

凄凉唐宫物。照见那人玉为骨。想睡起、晓寒微怯。正漏断钟稀，疏星残月。搓香揾雪。羡团圆、相对亲切。又几处、翠华恩幸，独伴晚妆侧。今昔。苔痕磨灭。见多番、倾城倾国。兴亡有谁能说。只檐角凉蟾，似曾相识。犹来照颜色。欲借问、婵娟消息。小楼暝，海天尘净，清影拭秋碧。
霞客久不作诗近因余大病得愈喜寄一绝诗曰遥知病骨梅风格应更清诗雪肺肝半世不闻温饱语家书未敢劝加餐诵之黯然报以一首
作者：杨圻
朝代：清
体裁：七言绝句

洛南一雁拂寒云，黄叶西风不可闻。聊把自家如待客，添衣健饭为怜君。
霞客招女宾暑夜游东湖观荷
作者：杨圻
朝代：清
体裁：五言律诗

入夕放舟好，烟波敞绣帷。野船菱唱远，江木夜蝉微。幽犬月中吠，佳人花里归。水天疏雨落，湿尽五铢衣。
霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片
作者：杨圻
朝代：清

骑鹤扬州漫自誇，风流何逊昔为家。自媒早巳疑温峤，誉妇曾闻必丽华。为我画眉调彩笔，凭君索笑种梅花。廿年飘泊今何世，不问琴书问酒茶。少年才调誉韩翃，惭愧飞花句满城。顾影未除公子气，娶妻难得美人名。却因多难依严武，岂有长贫似马卿。辜负一年好风景，西楼柳暗百花明。
霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片·其一
作者：杨圻
朝代：清

骑鹤扬州漫自誇，风流何逊昔为家。自媒早巳疑温峤，誉妇曾闻必丽华。为我画眉调彩笔，凭君索笑种梅花。廿年飘泊今何世，不问琴书问酒茶。
霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片·其二
作者：杨圻
朝代：清

少年才调誉韩翃，惭愧飞花句满城。顾影未除公子气，娶妻难得美人名。却因多难依严武，岂有长贫似马卿。辜负一年好风景，西楼柳暗百花明。
霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片霞客绮年时有端丽之誉既归余京师王妃贵妇争交欢之今虽老我固及其姣且好昔人誉妻语也书题二十年前为新妇时照片·其二
作者：杨圻
朝代：清
体裁：七言律诗

少年才调誉韩翊，惭愧飞花句满城。顾影未除公子气，娶妻难得美人名。却因多难依严武，岂有长贫似马卿。辜负一年好风景，西楼柳暗百花明。
霞客送别至沪暮雨舟过东湖荷花方盛
作者：杨圻
朝代：清
体裁：五言律诗

画舸江湖上，凉宵话别离。芰荷无尽处，风雨欲来时。水淡秋灯绿，衣凉江露滋。别来逢胜景，去后益清思。
青山寺题壁
作者：杨圻
朝代：清
体裁：五言律诗

水乱云泉密，清深鸟不知。四山红叶路，一寺夕阳枝。见月猿啼冷，听江雁过迟。犹留乾净土，可以订幽期。
青州道中
作者：杨圻
朝代：清
体裁：五言律诗

八月青州道，孤城海岱雄。秋天兵气白，落日酒光红。半世居人下，全生尚乱中。故园烽火里，一雁过江东。
青溪脩禊诗
作者：杨圻
朝代：清
体裁：古风

言登故城关，原隰何膴膴。风烟入胡天，春色混尘土。方春心神伤，佳节但闭户。南都盛文酒，嘉会斯一举。遗书索我诗，禊饮张旗鼓。大江春水生，益之以烟雨。新莺响千山，远绿浸洲渚。风物曾不殊，佳日命俦侣。流杯青溪曲，赏心互尔汝。云以祓不祥，祷久亦何补。犹得侍隐囊，清谈杂幽语。岂不思江湖，濡沫苟相与。铜鼓西南行，捷书欣旁午。缘边战垒深，江左赖安堵。觞咏非偶然，为谢元戎武。远念从军人，将士良劳苦。安用楚囚泣，起视刘琨舞。时乎渡中流，来者如往古。必欲待文王，吾生安处所。
青玉案·二月二十三春雨如膏，明日游北海看杏花，饮于春雨林塘水殿
作者：杨圻
朝代：清
体裁：词

洞天窈窕连青琐。杨柳岸、春阴破。绣殿花明红朵朵。夜来雨打，朝来烟锁。湿了清明火。千山听遍莺酬和。翠浪移舟天上坐。日晚乘流穿一舸。酒香波荡，衣香风亸。载个诗翁过。
青玉案·二月二十闰枝丈瑑青兄招饮词集是日游北海
作者：杨圻
朝代：清

双柑斗酒人依旧，绿遍了宫墙柳。水面茶烟风片皱。看花院落，听莺时候，笠屐携红袖。夹城车马今年又，垂老寻欢开苑囿。故国楼台花似绣。昭阳翠晚，上阳红昼，付与谁消受。
青玉案·二月二十，闰枝丈、瑑青兄招饮词集，是日游北海
作者：杨圻
朝代：清
体裁：词

双柑斗酒人依旧。绿遍了、宫墙柳。水面茶烟风片皱。看花院落，听莺时候。笠屐携红袖。夹城车马今年又。垂老寻欢开苑囿。故国楼台花似绣。昭阳翠晚，上阳红昼。付与谁消受。
青玉案·五月十五夜遣悲
作者：杨圻
朝代：清
体裁：词

玉阶露响芭蕉叶。听点点、声凄切。地下多情愁共绝。早应知我，小红桥畔。独叹黄昏月。销魂真个魂销歇。梦里相逢更相说。不怨长离悲独活。伤心只有，新愁旧恨。零落难收拾。
青玉案·五月十五夜遣悲
作者：杨圻
朝代：清

玉阶露响芭蕉叶，听点点声凄切。地下多情愁共绝，早应知我，小红桥畔，独叹黄昏月。销魂真个魂销歇，梦里相逢更相说。不怨长离悲独活，伤心只有，新愁旧恨，零落难收拾。
青玉案·寄意
作者：杨圻
朝代：清
体裁：词

垂杨夹道飞尘妥。但宝马、香车夥。幽径无人暗花锁。上山星月，下山灯火。挨得黄昏过。临歧踯躅真无那。真个销魂遮莫可。豆蔻花开红琐琐。捲帘独立，关窗閒坐。若个愁城大。
青玉案·寄意
作者：杨圻
朝代：清

垂杨夹道飞尘妥，但宝马香车夥。幽径无人暗花锁。上山星月，下山灯火，挨得黄昏过。临歧踯躅真无那，真个销魂遮莫可。豆蔻花开红琐琐。捲帘独立，关窗闲坐，若个愁城大。
青玉案·庚子重阳，羁留海上
作者：杨圻
朝代：清
体裁：词

题糕又是重阳节。正雨过、西风歇。木叶飞飞江水阔。危楼独上，秋高人去。雁外斜阳没。龙山愁对金樽热。浩荡烽烟忆宫阙。看到黄花离恨切。餐花蒸酒，萧条心事。欲向残秋说。
青草滩
作者：杨圻
朝代：清
体裁：五言律诗

绝壁孤舟下，幽崖千万层。山深猿响应，石乱水分崩。戎马趋秦栈，人烟近蜀僧。江南归梦急，独夜旅愁增。
青衫湿·是秋七夕，星月莹然，陈瓜果祭而哭之
作者：杨圻
朝代：清
体裁：词

寻常为著天涯事，两个一堆痴。而今思想，伤离怨别，总是欢时。早知如此，还宁拚著，两地相思。输他牛女，年年离恨，岁岁佳期。
非少年行
作者：杨圻
朝代：清
体裁：古风

总角忽少年，壮岁忽老夫。人生即百岁，今也在半途。同途行路人，哀哉众皆趋。其行苟迟迟，长途或少纡。入门见蛾眉，含情美且都。粉黛非酖毒，近之始悦愉。魑魅塞洞房，色授魂已输。杀人在枕席，能令智者愚。荡子与荡妇，谁能复健躯。如彼万里行，缩地直须臾。野王年四十，齿坚发尚乌。慈母呼小名，冢妇拜舅姑。生女半有家，已抱四五雏。佳节领拜跪，起立满屋隅。含饴岂吾愿，甲子安可诬。即今犹童心，喜与青年俱。同学诸少年，大半皆髭须。与我廿年别，颜色讶不渝。乍聚共灯烛，相顾怜发肤。述旧且相劳，一一年貌符。谓我独不老，风华昔不殊。众客忽自叹，回头重余谀。养生无奇计，守舍若追逋。不为导引术，安用药饵扶。山水我美人，花鸟我丽姝。用以媚意态，相与侍幽居。万象皆色相，观听生欢娱。宁为风霜饱，毋令精血枯。安能文章寿，尚得毛泽腴。彭殇强齐物，此论无乃迂。日月苦不足，惜之则有馀。天地一日晡，古今一桑榆。万事非少年，努力容可图。
颐乐殿舞台
作者：杨圻
朝代：清
体裁：七言绝句

众仙昔日饮瑶台，长信宫中乐事哀。南府歌声今歇绝，水天清月又飞来。
颐和园
作者：杨圻
朝代：清
体裁：七言律诗

本是瑶池接汉宫，□□□□□□□。青山入镜珠帘捲，天心移舟玉水通。花里鸣珂从阁道，柳边归马见新丰。人间哀乐知多少，满眼楼台夕照中。
题丹林观瀑图
作者：杨圻
朝代：清
体裁：七言绝句

碧嶂丹崖深复深，此间可以弄鸣琴。松风岩露俱清绝，合向空山一写心。
题了如上人画像·其一
作者：杨圻
朝代：清
体裁：七言绝句

黄梅衣法溯传灯，东粤开山肇慧能。莫道岭南无佛性，风播雨静有诗僧。
题了如上人画像·其二
作者：杨圻
朝代：清
体裁：七言绝句

洗钵空岑汲涧泉，海山深处结诗禅。丹青分付王摩诘，留与他年拜阆仙。
题云霄一羽图
作者：杨圻
朝代：清
体裁：古风

沧洲满壁张素屏，扶摇九万生户庭。飒然神物出粉墨，欲下不下蟠青冥。侧脑云表姿顾盼，霜天眼疾流寒星。人间狐兔抑何众，出没高秋猎云梦。张侯写鹰非画鹰，将军用意森鸾凤。此是云霄一羽毛，海水天风俱澒洞。铁骨峥嵘上相贤，驱枭六合清烽烟。力搏九仞气逾猛，时至一击心无前。画图省识中兴业，破壁齐飞翀九天。
题五洲地图
作者：杨圻
朝代：清

入门屋大乾坤窄，八荒四极在我室。手扪五岳皆平地，坐视沧海忽壁立。恍如上界一俯瞩，三分尘上水居七。又如置身洪荒前，当时不见一人迹。昆崙之外原无山，馀气磅礴散万脉。东南诸国临大水，西北川原岂终极。乃知大块非无垠，直若盆水浮败叶。关塞古今称形胜，自我视之皆智力。图中斑驳五色分，人种国界辨明晰。世上沿革血染成，此图变更乍朝夕。人间无日无干戈，一万年后知何色。起来取图裂粉碎，无地存身计亦得。回头新月照空墙，似闻吴质嫦娥微叹息。
题五洲地图
作者：杨圻
朝代：清
体裁：古风

入门屋大乾坤窄，八荒四极在我室。手扪五岳皆平地，坐视沧海忽壁立。恍如上界一俯瞩，三分尘土水居七。又如置身洪荒前，当时不见一人迹。昆崙之外原无山，馀气磅礴散万脉。东南诸国临大水，西北川原岂终极。乃知大块非无垠，直若盆水浮败叶。关塞古今称形胜，自我视之皆智力。图中斑驳五色分，人种国界辨明晰。世上沿革血染成，此图变更乍朝夕。人间无日无干戈，一万年后知何色。起来取图裂粉碎，无地存身计亦得。回头新月照空墙，似闻吴质嫦娥微叹息。
题儿戏傀儡图·其一
作者：杨圻
朝代：清
体裁：七言绝句

舞袖郎当粉墨翁，忍将身世付儿童。不知夫子何为者，玩弄随人股掌中。
题儿戏傀儡图·其二
作者：杨圻
朝代：清
体裁：七言绝句

登场袍笏任人牵，没骨无心大可怜。傍有一翁称不倒，看他拜舞到何年。
题六桥文化台山居
作者：杨圻
朝代：清
体裁：五言律诗

一犬吠墟落，到门苍翠环。平生见忠孝，此别动江关。暮鸟竹间密，寒山人外閒。夕晖相送处，清照水潺潺。
题内子霞客索笑图
作者：杨圻
朝代：清
体裁：五言律诗

我忆山妻瘦，梅花伯仲间。绿窗红烛夜，风片雨丝閒。池月清如水，黄昏香满山。草堂差幸早，林下有朱颜。
题冼玉清海天踯躅图卷·其一
作者：杨圻
朝代：清
体裁：七言绝句

暖霞泼地锦堆枝，拾得春芳更怨思。欲去未能留未忍，一林红雪独来迟。
题冼玉清海天踯躅图卷·其三
作者：杨圻
朝代：清
体裁：七言绝句

杜鹃枝上杜鹃声，开遍青山啼遍城。翠袖独来还独往，鸟心花泪不分明。
题冼玉清海天踯躅图卷·其二
作者：杨圻
朝代：清
体裁：七言绝句

绿满沧洲红满扉，独将清恨诉芳菲。天南花气暖如火，惯送春归人不归。
题冼玉清海天踯躅图卷·其四
作者：杨圻
朝代：清
体裁：七言绝句

苑游麋鹿无家别，国破鱼凫望帝哀。那得此间不思蜀，烟花无际宋王台。
题吴将军画墨竹
作者：杨圻
朝代：清
体裁：古风

古来将门谁能画，小李将军与曹霸。精神结搆非偶然，师人不如师造化。东坡爱竹宁无肉，与可爱竹又画竹。与可画竹东坡题，尺幅琅玕千年绿。蓬莱将军今英雄，宝刀有血笔有风。千军一扫如落叶，盘根错节罗心胸。有时奇气忽横溢，腕底森森放箨龙。酒肠荦确醉不眠，提笔四顾意苍然。欲画不画目如电，成竹乃在落笔先。气吞全纸檀栾涌，傍人犹见笔不动。兵法笔法一贯之，运以己意皆为用。须臾风雨到毫巅，兔起鹄落真宰宣。千枝万枝舞烟雨，一干两干撑青天。往往纸尽气未尽，清刚卓立天为穿。有时得之出意外，是非人力仙乎仙。画罢却立意纵横，胸中武库刀枪鸣。掷笔大笑竹尽起，满壁龙吟风月清。去年破竹下潇湘，夜泊君山吊英皇。曾向洞庭云水里，泼翻斗墨写筼筜。将军泼墨墨能舞，神光离合五色吐。自将肥瘦辨阴晴，却从动静见风雨。将军示我竹德颂，劲节高标皆爱重。此君自有骨凌霄，那怕枝头霜雪冻。磊磊落落岁寒姿，竹耶人耶不可知。天生风格拔尘俗，莫道将军是画师。画师妙手那有此，海内人称吴道子。不买胭脂画牡丹，千红万紫都羞死。富贵名花自古誇，洛阳况是牡丹家。宁知祗爱虚心竹，不画徐熙没骨花。
题吴将军画墨竹
作者：杨圻
朝代：清

古来将门谁能画，小李将军与曹霸。精神结构非偶然，师人不如师造化。东坡爱竹宁无肉，与可爱竹又画竹。与可画竹东坡题，尺幅琅玕千年绿。蓬莱将军今英雄，宝刀有血笔有风。千军一扫如落叶，盘根错节罗心胸。有时奇气忽横溢，腕底森森放箨龙。酒肠荦确醉不眠，提笔四顾意苍然。欲画不画目如电，成竹乃在落笔先。气吞全纸檀栾涌，傍人犹见笔不动。兵法笔法一贯之，运以己意皆为用。须臾风雨到毫巅，兔起鹘落真宰宣。千枝万枝舞烟雨，一乾两干撑青天。往往纸尽气未尽，清刚卓立天为穿。有时得之出意外，是非人力仙乎仙。画罢却立意纵横，胸中武库刀枪呜。掷笔大笑竹尽起，满壁龙吟风月清。去年破竹下潇湘，夜泊君山吊英皇。曾向洞庭云水里，泼翻斗墨写筼筜。将军泼墨墨能舞，神光离合五色吐。自将肥瘦辨阴晴，却从动静见风雨。将军示我竹德颂，劲节高标皆爱重。此君自有骨淩霄，那怕枝头霜雪冻。磊磊落落岁寒姿，竹耶人耶不可知。天生风格拔尘俗，莫道将军是画师。昼师妙手那有此，海内人称吴道子。不买胭脂画牡丹，千红万紫都羞死。富贵名花自古誇，洛阳况是牡丹家。宁知祗爱虚心竹，不画徐熙没骨花。
题哭庵赏菊诗·其一
作者：杨圻
朝代：清
体裁：七言绝句

红颜自古慕才名，二十年前载酒情。今日城南觅歌舞，寒鸦流水不分明。
题哭庵赏菊诗·其二
作者：杨圻
朝代：清
体裁：七言绝句

绝妙甘为幼妇辞，罗痴易哭我同时。亦知身后难收拾，顿尽风流几首诗。
题大丽霞赠园主人
作者：杨圻
朝代：清
体裁：七言绝句

园公仙侣种仙葩，此乐人间有几家。我亦夫妻常早起，满衣清露共锄花。
题容庵圭塘集此袁世凯隐洹上唱和之作
作者：杨圻
朝代：清
体裁：七言律诗

太白园中桃李开，落花芝盖簇春苔。眼前湖海元龙气，天外风尘野鹤来。诗酒微名无乃拙，英雄心事未全灰。儒冠误尽书生志，合向空山种老梅。
题师郑诗史阁图·其一
作者：杨圻
朝代：清
体裁：七言绝句

绝代风流文选楼，一时笔削动诸侯。即今天宝摭遗事，尚见诗人未白头。
题师郑诗史阁图·其三
作者：杨圻
朝代：清
体裁：七言绝句

文物沦胥指顾中，温柔敦厚有孙雄。多情祇有燕山月，閒照诗人梦故宫。
题师郑诗史阁图·其二
作者：杨圻
朝代：清
体裁：七言绝句

上论乾嘉骚雅盛，百年丧乱叹诗亡。可怜沈宋风流尽，长庆元和已晚唐。
题师郑诗史阁图·其四
作者：杨圻
朝代：清
体裁：七言绝句

漫怨人穷感昔贤，江山文藻许君传。梅村杜老两诗史，都在亡明幸蜀年。
题康庵借砚图·其一
作者：杨圻
朝代：清
体裁：七言绝句

烽火归来一惘然，乞邻但有一青毡。汉当秦瓦都零落，独有书生守石田。
题康庵借砚图·其二
作者：杨圻
朝代：清
体裁：七言绝句

笔阵荒芜墨未乾，磨人磨墨暂相欢。取怀外府君家物，破碎山河一例看。
题张公权据梧图
作者：杨圻
朝代：清
体裁：古风

天下谁健者，皆曰韩荆州。而我独不识，焉用万户侯。奇尨复福艾，德业弘羊俦。钩距综盐铁，计相能远谋。致身青云上，于己亦何求。胡尘满新亭，击楫期温刘。嗟我新造邦，曷以济横流。愁溢宇宙窄，志任军国忧。使君居要津，骞骞共戚休。用心饥溺际，念兹薪胆雠。努力可移山，开济待鸿猷。凤凰栖百尺，鸣高非其秋。相期洗兵马，功成移扁舟。君家长生术，赤松追旧游。
题归牛图
作者：杨圻
朝代：清
体裁：七言绝句

借问村童何处还，江花江草路弯弯。来从细雨斜风里，归去青山绿水间。
题情荃先生画隐园图·其一
作者：杨圻
朝代：清
体裁：五言律诗

岂以丹青癖，遂兴丘壑情。偏安怜故郡，大隐养诗名。雨露生花气，池台来鸟声。小园能共赋，怅恨滞兰成。